Kedai runcit promosi iklan judi digempur
Oleh ISKANDAR SHAH MOHAMED

17 April 2022, 4:00 pm
KLANG – Tindakan pihak tertentu mempromosikan iklan judi di sebuah kedai runcit di Kapar di sini, mengundang padah apabila premis itu digempur polis hari ini.
Operasi kira-kira pukul 1.30 tengah hari itu membawa kepada penahanan dua lelaki berusia 28 dan 36 tahun di premis tersebut.
Ketua Polis Daerah Klang Utara, Asisten Komisioner S. Vijaya Rao berkata, operasi itu dilakukan selepas pihaknya mengesan iklan promosi judi jenis Casino dan 4D di laman Facebook.
Iklan promosi judi itu.
Katanya, bertindak atas maklumat, sepasukan pegawai dan anggota dari Balai Polis Kapar membuat pemeriksaan menyeluruh di kedai runcit berkenaan.
“Dua lelaki masing-masing warga tempatan dan warga asing diberkas bagi membantu siasatan.
“Selain itu, kita merampas barangan seperti dua unit mesin cetak, enam buku baucer promosi dan dua telefon bimbit yang digunakan untuk judi loteri awam tanpa lesen,” katanya dalam kenyataan hari ini.

Menerusi iklan itu, pelanggan ditawarkan baucer sehingga RM50 kononnya sebagai promosi sempena Ramadan.
Jelas Vijaya Rao, semakan mendapati suspek tidak mempunyai sebarang rekod lampau dan direman untuk siasatan lanjut.
“Kes diklasifikasikan mengikut Seksyen 4A (a) Akta Rumah Judi Terbuka 1953 dan 6(1)(C) Akta Imigresen 1959/63,” ujarnya. – KOSMO! ONLINE


‘OKU anak syurga, ada hati dan perasaan yang perlu dihormati’
Oleh ALIF AZRAI GHAZALI

17 April 2022, 3:12 pm
PETALING JAYA- Seorang anak orang kelainan upaya (OKU) yang menghidap masalah sindrom Down menarik perhatian ramai apabila dia meluahkan perasaannya mengenai nasib yang menimpa mangsa penderaan, Bella.
Melalui sebuah video yang dimuat naik pengguna Facebook, Kepala Berputar menujukkan, seorang kanak-kanak yang petah bercakap menyuarakan pandanganya terhadap layanan yang diterima oleh komuniti OKU.
Katanya, anak OKU merupakan anak syurga dan ada hati serta perasaan yang perlu dihormati.
Dia juga meminta supaya penjenayah yang mendera Bella dihadapkan ke muka pengadilan.
Menerusi perkongsian itu, rata-rata orang ramai memberikan reaksi positif dan menyokong usaha yang dibuat anak OKU itu.
“Bagus kata-kata adik ini, semoga adik ini semakin cerdik dan sihat!” komen @Kubirt Kubirt

“Terbaik adik ni semangat untuk kawannya, semoga dipermudahkan segala urusan buat adik Bella, Bella anak yg kuat semangat,” tulis Raja Asnah Raja Asharuddin.
“Allahuakbar, Bella pasti menang dan mendapat pembelaan sewajarnya,” ujar Mariam Hassan.- KOSMO! ONLINE


Lari tinggal mercun seludup tepi Sungai Golok
Oleh YATIMIN ABDULLAH

17 April 2022, 3:17 pm
TUMPAT – Sekumpulan lelaki yang sedang leka menyeludup mercun ketika umat Islam sedang bersahur lari meninggalkan barangan itu di tebing Sungai Golok selepas kegiatan mereka di Kuala Jambu di sini diketahui Batalion 9 Pasukan Gerakan Am (PGA) semalam.
PGA menyerbu kawasan tersebut kira-kira pukul 5.45 pagi ketika melakukan rondaan rutin menerusi Ops Wawasan Kelantan.
Pegawai Pemerintah Medan PGA, Superintendan Azhari Nusi berkata, semasa melakukan rondaan, anggota bertugas mengesan pergerakan sekumpulan individu sedang memunggah beberapa buah kotak dari dalam perahu ke tebing Sungai Golok.
Menurutnya, apabila menyedari kehadiran PGA, mereka terus menaiki perahu dan mendayung ke sebelah Thailand.
“Pemeriksaan ke atas barangan yang ditinggalkan itu mendapati ia mengandungi 1,462 kotak dan 100 paket mercun pelbagai jenis yang dianggarkan berjumlah RM29,135.
“Kita percaya mercun-mercun ini diseludup dari Thailand ke negara ini untuk dijual sempena sambutan Hari Raya Aidilfitri tidak lama lagi,” katanya dalam satu kenyataan di sini hari ini.

Azhari memberitahu, kesemua rampasan dibawa ke Balai Polis Kuala Jambu di sini dan kes disiasat mengikut dan kes disiasat mengikit Seksyen 8 Akta Bahan Letupan 1957. – KOSMO! ONLINE


13 pemandu mabuk ditahan
Oleh MUHD AFIQ AL-HAFIZ MAT YUSOF

17 April 2022, 3:29 pm
KUALA LUMPUR – Seramai 13 lelaki ditahan selepas memandu di bawah pengaruh alkohol dalam operasi yang dijalankan Jabatan Siasatan dan Penguatkuasaan Trafik (JSPT) Kuala Lumpur semalam.
Ketua JSPT Kuala Lumpur, Asisten Komisioner Sarifudin Mohd. Salleh, berkata, operasi telah dijalankan di sekitar Jalan Kuching, Jalan Raja Laut, Lebuh Raya Bertingkat Ampang-Kuala Lumpur (AKLEH) dan Lebuh Raya Duta-Ulu Kelang (DUKE) bermula pada Sabtu hingga lewat malam tadi.
“Seramai 13 lelaki tempatan berusia 21 hingga 44 tahun telah ditahan kerana melakukan kesalahan bawah Seksyen 45(A) Akta Pengangkutan Jalan 1987 kerana memandu dibawah pengaruh alkohol dan telah dibawa ke Balai Polis Trafik Kuala Lumpur untuk tindakan lanjut.
“Kita juga telah menahan tiga lelaki kerana menunggang motosikal dalam keadaan berbahaya. Kesemua mereka berusia dalam lingkungan 16 hingga 26 tahun dan akan dituduh di bawah Seksyen 42(1) AKta Pengangkutan Jalan 1987,” katanya dalam kenyataan di sini hari ini.
Mengulas lanjut, sebanyak 253 jumlah saman telah dikeluarkan atas pelbagai kesalahan dan 12 buah motosikal serta empat buah kereta telah di sita atas pelbagai kesalahan.
“JSPT Kuala Lumpur akan terus mempertingkatkan operasi pada hujung minggu bagi mencegah dan membanteras sepenuhnya aktiviti samseng jalanan, kesalahan lalu lintas serta menjaga keselamatan pengguna jalan raya.

“Orang ramai yang mempunyai sebarang pertanyaan atau maklumat boleh menghubungi Balai Polis Trafik Jalan Tun H.S Lee di talian 03-2071 9999 atau Hotline Polis Kuala Lumpur di talian 03-20260267/69 atau manamana balai Polis berhampiran,” ujarnya. – KOSMO! ONLINE.


Polis rampas rumah untuk dijadikan pusat kuarantin
Oleh KOSMO!

17 April 2022, 2:00 pm
SHANGHAI – Polis kota raya Shanghai dilaporkan memulakan operasi merampas kediaman penduduk secara paksa bagi tujuan dijadikan pusat kuarantin, lapor akhbar The Sun UK, kelmarin.
Satu rakaman video  yang tular di media sosial memaparkan anggota-anggota polis dalam sut perlindungan diri (PPE) bertengkar dengan pemilik rumah yang enggan mengosongkan kediaman mereka.
Jeritan  kedengaran ketika sejumlah besar anggota polis mengarahkan penduduk di sebuah kompleks perumahan keluar daripada kediaman masing-masing.
“Ini yang berlaku di Shanghai. Polis menyerbu rumah dan mengheret penghuni  keluar,” kedengaran suara dalam rakaman itu.
Menurut media tempatan, flat di kompleks Zhangjiang Nashi itu akan digunakan sebagai pusat kuarantin pesakit Covid-19.
Penduduk diberitahu pada 14 April lalu bahawa mereka terpaksa berpindah untuk memberi laluan kepada pesakit Covid-19.

Penghuni kawasan kejiranan itu mengadakan protes  tetapi berakhir dengan mereka semua diusir  keluar oleh pihak polis.
Pihak berkuasa Shanghai kini bergelut untuk membendung wabak Covid-19 dengan lebih 20,000 kes positif dilaporkan setiap hari  sejak 10 hari lepas.
Hampir 25 juta penduduk bandar raya itu terperangkap di rumah mereka susulan perintah berkurung yang disifatkan paling ketat di dunia. – Agensi


Siasatan mungkin cepat jika ada 5,000 penguat kuasa – Azman
Oleh AMREE AHMAD

17 April 2022, 1:40 pm
PUTRAJAYA – Proses penyiasatan terhadap aduan diterima daripada pengguna kemungkinan besar boleh disingkatkan tempoh masanya sekiranya terdapat seramai 5,000 penguat kuasa.
Gambaran itu dibayangkan oleh Pengarah Penguat Kuasa Kementerian Perdagangan Dalam Negeri dan Hal Ehwal Pengguna, Azman Adam sebagai mengulas isu kekurangan tenaganya.
“Secara umum, setiap aduan akan disiasat yang mesti diselesaikan dalam tempoh 21 hari dan hasil tindakan akan dilapor terus kepada pengadu semula melalui portal e-aduan,” katanya.
Beliau menyatakan demikian pada sidang akhbar khas di sini baru-baru ini sempena dengan sambutan ulang tahun ke-50 Jubli Emas Hari Penguat Kuasa kementerian itu pada 17 April.
Sehingga kini, bahagian tersebut hanya mempunyai seramai 2,234 pegawai dan anggota yang menjalankan segala tugas penguatkuasaan dan pemantauan setiap hari di seluruh negara.
Bermula asal dengan cuma 12 anggota daripada Lembaga Padi dan Beras Negara pada 1972, bilangannya bertambah secara berperingkat dan mula dibekalkan uniform khusus sejak 2014.

Bahagian itu turut setaraf agensi penguatkuasaan lain apabila bermula pada 2020 lalu, ia memiliki tenaga kejurulatihan sendiri yang meliputi kawad, menembak, jasmani dan paramedik.
Mengulas lanjut, Azman berkata, pihaknya perlu mengubah pendekatan penguatkuasaan secara keras dan agresif yang banyak turun padang kepada lebih kaedah penggunaan teknologi.
“Kali ini, kami banyak kepada kegiatan risikan di lapangan, pemprofilan data dan sebagainya sejajar era pendigitalan apatah lagi berdepan cabaran melibatkan banyak kes siber,” jelasnya. – KOSMO! ONLINE


Nik Ezanee sedia berkhidmat di lapangan
Oleh MUHD AFIQ AL-HAFIZ MAT YUSOF

17 April 2022, 1:16 pm
PETALING JAYA – Juruiring polis kepada Perdana Menteri, Senior Asisten Komisioner Nik Ezanee Mohd. Faisal telah memohon pertukaran untuk kembali berkhidmat dalam pasukan Polis Diraja Malaysia (PDRM).
Beliau berkata, permohonan untuk kembali ke lapangan tersebut telah dimaklumkan dan mendapat persetujuan Perdana Menteri, Datuk Seri Ismail Sabri Yaakob pada 2 April lalu.
“Setakat ini, saya masih bertugas di Pejabat Perdana Menteri dan telah menghantar permohonan pertukaran tersebut menerusi sistem penjawatan PDRM pada dua minggu lalu.
“Saya juga telah memaklumkan hasrat itu kepada Pengarah Pengurusan Bukit Aman, Datuk Zaini Jass dan sekarang hanya menunggu arahan daripada Ketua Polis Negara, Tan Sri Acryl Sani Abdullah Sani,” katanya ketika dihubungi Kosmo! di sini hari ini.
Tambah Nik Ezanee, keputusan itu dibuatnya selepas mempertimbangkan pengalaman dan kebolehan yang dimilikinya untuk terus berkhidmat secara langsung di bawah PDRM dan seterusnya berkhidmat kepada rakyat.
“Berhubung keputusan ini, saya merasai pengalaman dan kebolehan saya ini boleh saya sumbangkan kepada PDRM. Pengalaman yang ada mungkin boleh menambah baik pasukan PDRM.

“Buat masa ini, tiada sebarang keputusan mengenai permohonan itu dan saya sedia berkhidmat di lapangan,” tambahnya.
Nik Ezanee sebelum ini pernah dilantik menjadi Ketua Jabatan Siasatan Jenayah Selangor pada 12 April tahun lalu selepas memegang jawatan Ketua Polis Daerah Petaling Jaya pada 17 Februari 2020.
Beliau juga pernah menjawat jawatan sebagai ACP Perhubungan Antarabangsa Urus Setia Ketua Polis Negara (Pentadbiran) di Bukit Aman pada tahun 2016. – KOSMO! ONLINE


Tindakan tegas terhadap syarikat penerbangan menyalahi Akta Kawalan Harga dan Anti Pencatutan – PM
Oleh ABDUL RASHID ABDUL RAHMAN

17 April 2022, 1:07 pm
BERA – Perdana Menteri Datuk Seri Ismail Sabri Yaakob berkata, tindakan tegas perlu diambil terhadap mana-mana syarikat penerbangan yang didapati menaikkan harga tiket yang melampau sehingga membebankan pengguna.
Beliau berkata telah meminta Kementerian Perdagangan Dalam Negeri dan Hal Ehwal Pengguna (KPDNHEP) melihat sama ada tindakan menaikkan harga sehingga 500 peratus ini menyalahi Akta Kawalan Harga dan Anti Pencatutan selain meminta Kementerian Pengangkutan memanggil syarikat terbabit.
“RM2,000 (tiket ke Sabah) sekarang sama mahal ke London, jadi saya suddah minta Kementerian Pengangkutan memanggil syarikat-syarikat penerbangan untuk minta menurunkan harga dan dalam masa sama KPDNHEP perlu tegas terhadap mana-mana pihak tidak kira syarikat besar atau kecil mana yang ambil keuntungan berlebihan dan salah di bawah akta anti pencatutan perlu diambil tindakan segera.
“Kita tidak akan membiarkan para peniaga mengambil kesempatan sewaktu musim puasa dan raya ini untuk memberi tekanan kepada rakyat,”katanya ketika berucap pada majlis perasmian MG CoopMart-KopBera dan Jualan Murah Semarak Ramadan Keluarga Malaysia di sini hari ini.
Yang hadir sama Menteri Pembangunan Usahawan dan Koperasi, Tan Sri Noh Omar.
Baru-baru ini timbul isu tambang harga tiket kapal terbang apabila semakan menerusi sesawang rasmi dua syarikat penerbangan tempatan, Malaysia Airlines (MAS) dan Air Asia mendapati harga tambang kapal terbang khususnya ke Sabah melonjak 20 kali ganda berbanding harga asal antara RM1,800 hingga hampir RM4,000 sehala.

Menurut Ismail Sabri beliau dimaklumkan Menteri Datuk Seri Dr. Wee Ka Siong telah mengadakan perjumpaan dengan syarikat-syarikat penerbangan bagi mengkaji semula kenaikan harga yang agak melampau itu.
Katanya, kenaikan melampau ini tidak wajar kerana ia sudah tentu membebankan pengguna apatah lagi mereka yang merancang pulang ke kampung masing-masing.
“Saya beritahu kalau tambang pesawat ke Kedah naik harga mereka hendak balik kampung boleh balik dengan kereta, ada alternatif tetapi kalau tiket penerbangan ke Sabah dan Sarawak naik, mereka hendak naik apa tak kan naik kereta balik Sabah,” ujarnya. – KOSMO! ONLINE


Peruntukan RM411 juta bina Kompleks Sukan Sukma Kelantan
Oleh ROSLIZA MOHAMED

17 April 2022, 1:29 pm
KOTA BHARU – Peruntukan sebanyak RM411 juta telah diluluskan untuk pembinaan Kompleks Sukan di Bukit Merbau dekat Pasir Puteh bagi temasya Sukan Malaysia (Sukma) Kelantan pada 2026.
Menteri di Jabatan Perdana Menteri (Ekonomi), Datuk Seri Mustapa Mohamed berkata, peruntukan itu merupakan perkongsian antara kerajaan pusat dan kerajaan negeri Kelantan untuk pembinaan Kompleks Sukan itu.
Menurutnya, daripada jumlah itu, sebanyak RM276 juta merupakan peruntukan kerajaan pusat manakala RM135 juta lagi daripada kerajaan negeri Kelantan.
“Kita mempunyai perancangan yang rapi pada tahun ini dengan menjalankan kerja-kerja reka bentuk dan infrastruktur sebelum pembinaan dilaksanakan bermula tahun hadapan.
“Projek Kompleks Sukan ini dijangka siap pada 2025 dan ia dijangka mengambil masa antara dua hingga tiga tahun,” katanya kepada pemberita selepas mengadakan Taklimat Status Projek Pembangunan Rancangan Malaysia Ke-12 (RMK-12) Negeri Kelantan dengan kerajaan negeri di Kompleks Kota Darulnaim di sini hari ini.
Temasya Sukma kali ke-22 dijadualkan berlangsung di Kelantan pada 2024 namun, penganjurannya ditunda ke tahun 2026. – KOSMO! ONLINE


Kuala Terengganu antara bandar paling bahagia di Malaysia
Oleh MOHD AZLI ADLAN

17 April 2022, 2:18 pm
KUALA TERENGGANU – Kuala Terengganu diiktiraf antara 10 bandar paling bahagia di negara ini pada tahun lalu.
Ketua Pengarah PLANMalaysia, Dr. Alias Rameli berkata, berdasarkan Indeks Kebahagian Bandar 2021, rata-rata penduduk ibu negeri Terengganu tersebut sangat berpuas hati dengan kualiti hidup mereka.
“Selain Kuala Terengganu, antara bandar lain yang berada dalam ranking 10 paling bahagia di negara ini ialah Putatan, Sabah; Kuala Kangsar dan Taiping, Perak dan Melaka.
“Penilaian dilakukan berdasarkan 14 komponen selaras dengan protokol Pertubuhan Kesihatan Sedunia (WHO),” katanya pada sidang akhbar sempena penyampaian Anugerah Bandar Bahagia 2021 peringkat Terengganu di sini hari ini.
Selain Kuala Terengganu, tiga daerah lain di negeri ini iaitu Marang, Dungun dan Setiu turut dikategori sebagai bahagia manakala baki tiga pula sederhana bahagia.
Alias berkata, antara kriteria penilaian ialah hubungan dengan jiran dan masyarakat, kemudahan kesihatan serta kualiti pemimpin setempat.

Jelas beliau, persepsi kebahagian adalah subjektif dan harapan masyarakat semi pembandaran seperti Kuala Terengganu berbeza berbanding warga kosmopolitan di Kuala Lumpur. – KOSMO! ONLINE


Pencakar langit paling ‘kurus’ sedia untuk didiami
Oleh KOSMO!

17 April 2022, 3:00 pm
BANDAR RAYA NEW YORK – Sebuah bangunan pencakar langit yang dikatakan paling ‘kurus’  di dunia telah siap dibina dan sudah bersedia untuk menerima kehadiran penyewa, lapor akhbar Mirror UK kelmarin.
Bangunan  diberi nama Menara Steinway itu didakwa oleh syarikat pemaju hartanah, JDS Development Group and Property Markets Group sebagai pencakar langit paling kurus dengan  dengan lebar hanya 17 meter.
Menara yang terletak di 111 West 57th Street setinggi 435 meter itu dilaporkan antara yang tertinggi di Hemisfera Barat.
Bangunan memiliki 84 tingkat itu menempatkan kira-kira 60 pangsapuri dan terletak bersebelahan dengan Steinway Hall.
Pembinaan Menara Steinway  bermula pada 2013 dengan bangunan itu mengambil masa hampir sembilan tahun untuk siap sepenuhnya.
Reka bentuk bangunan itu adalah berdasarkan inspirasi era keemasan bangunan pencakar langit di Manhattan.

Lima tingkat pertamanya menempatkan kediaman mewah dan mempunyai kolam renang bersaiz 24 meter, dewan makan peribadi serta pusat kecergasan.
Bahagian hadapannya dibina menggunakan blok terakota dan kelihatan seperti berubah warna jika dilihat pada sudut dan waktu yang berbeza dalam sehari.
Menara Steinway kini sedia untuk dihuni dengan kediamannya dijual pada harga sekitar AS$66 juta (RM279 juta). – Agensi


Rina akan jumpa TMJ bagi persembah status perbicaraan Bella
Oleh MOHD. HUSNI MOHD. NOOR

17 April 2022, 2:58 pm
PUTRAJAYA – Menteri Pembangunan Wanita, Keluarga dan Masyarakat (KPWKM), Datuk Seri Rina Harun akan menghadap Tunku Mahkota Johor (TMJ), Tunku Ismail Sultan Ibrahim dan Che’ Puan Besar Khaleeda Bustamam bagi mempersembah status perbicaraan kes penderaan Bella.
Rina berkata, kementeriannya sedia bekerjasama dengan peguam TMJ bagi membantu kes prosiding penderaan remaja perempuan itu.
Menurutnya, titah TMJ yang mahu menawarkan khidmat peguam secara percuma untuk menjalankan arahan memerhati bagi pihak kementerian untuk kes ini amatlah bermakna.
“Kerjasama itu penting buat pihak kementerian dalam memperkasakan usaha menegakkan keadilan buat adik Bella.
“Kementerian menyambut baik pelawaan ini dan akan bekerjasama rapat dengan pihak peguam yang dititahkan TMJ,” katanya menerusi hantaran di Facebook hari ini.
Katanya, beliau terharu dengan keprihatinan yang TMJ dan Che’ Puan Besar (Khaleeda) yang sama-sama mengikuti perkembangan kes perbicaraan itu.

Rina berkata, beliau mengajak seluruh Keluarga Malaysia untuk terus memanjatkan doa semoga urusan perbicaraan kes penderaan adik Bella dipermudahkan dan kebenaran dapat dibuktikan di akhir perbicaraan kelak.
Terdahulu, TMJ menerusi Instagram rasminya memaklumkan, Tuanku sudah menghubungi peguamnya serta akan berhubung dengan Rina bagi menawarkan perkhidmatan peguam secara percuma itu. – KOSMO! ONLINE


Lalat tentera hitam mampu kurangkan 5 tan sampah sehari
Oleh ROSALWANI CHE SOH

17 April 2022, 2:11 pm
TANAH MERAH – Projek Pengurusan Sisa Lestari menggunakan lalat jenis Black Soldier Fly (BSF) atau nama saintifiknya Hermetia Illucens dijangka mampu mengurangkan lebih lima tan sampah sehari di negeri ini.
Lalat jenis itu diternak dalam rumah khas dibina di belakang Pasar Borong Tanah Merah di sini hidup dengan cara memakan sisa sampah organik yang dikumpul pihak Majlis Daerah Tanah Merah (MDTM).
Menteri Alam Sekitar dan Air, Datuk Seri Tuan Ibrahim Tuan Man berkata, projek itu dipelopori MDTM menerusi Geran Pemangkin Bandar Rendah Karbon (Gerak) ll sebelum diperluaskan kepada Majlis Daerah Dabong, Majlis Daerah Pasir Mas dan Majlis Daerah Tumpat.
Menurutnya, lalat BSF itu adalah spesies yang terdapat di kawasan beriklim tropika.
“Lalat ini membantu melupuskan pelbagai jenis sisa buangan organik harian dan secara tidak langsung meningkatkan jangka hayat tapak pelupusan sampah, memelihara sumber alam semulajadi dan mengurangkan pencemaran alam.
“BSF menggunakan 60 peratus larva lalat jantan dan 40 peratus larva lalat betina ini memproses sisa dari Pasar Borong Manal dan Pasar Besar Bandar Tanah Merah dengan mengambil masa 14 hingga 21 hari,” katanya.

Beliau berkata demikian pada sidang akhbar selepas majlis pelancaran Projek Pengurusan Sisa Lestari Menggunakan BSF di Tapak Pasar Borong Tanah Merah di sini hari ini.
Hadir sama, Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri, Mohd. Saripudin Tuan Ismail.
Mengulas lanjut, Tuan Ibrahim berkata, selain mengurangkan pelupusan sisa buangan, pendekatan itu dapat mengurangkan pembebasan tiga tan karbon dioksida selain menghasilkan baja kompos bagi menggantikan penggunaan baja kimia.
Menurutnya, setiap pihak berkuasa tempatan (PBT) yang terlibat dalam projek itu menerima peruntukan RM250,000 di bawah Gerak.
Dalam perkembangan lain, Tuan Ibrahim memberitahu, sebanyak RM2.9 juta bantuan disalurkan di bawah Gerak kepada 12 PBT di seluruh Kelantan membabitkan pelbagai projek dan program pembangunan. – KOSMO! ONLINE


2 remaja tunjuk hebat ‘wheelie’ motosikal diberkas
Oleh MUHAMMAD ZIKRI

17 April 2022, 2:14 pm
PONTIAN – Dua remaja diberkas selepas disyaki terlibat dalam aksi ‘wheelie’ motosikal sebelum video mereka tular di laman sosial sejak Jumaat lalu.
Video berdurasi 25 saat itu dipercayai dirakam ketika mereka melakukan aksi berbahaya di Kilometer 77.1 Jalan Johor Bahru-Batu Pahat, Benut di sini.
Ketua Polis Daerah Pontian, Superintendan Mohamad Shofee Tayib berkata, kedua-dua mereka ditahan pada pukul 5 petang semalam di rumah masing-masing di kawasan Benut.
“Kedua-dua suspek ditahan dan dibawa ke IPD Pontian bagi siasatan lanjut dan motosikal yang digunakan bagi melakukan aksi berbahaya itu dirampas.
“Hasil siasatan yang dijalankan mereka mengakui kesalahan tersebut,” katanya dalam satu kenyataan di sini hari ini.
Tambah Mohamad Shofee, mereka disiasat mengikut Seksyen 42 (1) Akta Pengangkutan Jalan 1987 yang memperuntukan hukuman penjara 5 tahun atau denda tidak kurang RM5,000 dan tidak melebihi RM15,000.

“Perbuatan menunggang motosikal dengan aksi ‘wheelie’ menjadi trend masa kini bagi mencari keseronokan tetapi perbuatan boleh mendatangkan bahaya kepada pengguna jalan raya yang lain.
“Malah penunggang yang melakukan aksi tersebut juga terdedah kepada kemalangan jalan raya yang boleh membawa kepada kemalangan maut,” tambah beliau.
Sehubungan dengan itu, beliau menasihatkan ibu bapa memantau pergerakan anak-anak mereka diluar supaya mereka tidak melakukan perbuatan yang menyalahi peraturan dan undang-undang jalan raya.-KOSMO! ONLINE


‘Saya brader Yassin, tapi dia Yasin Brothers’
Oleh NUR EMIRA SAIZALI

17 April 2022, 12:51 pm
SHAH ALAM – Seekor kerbau membawa lumpur semuanya habis terpalit. Begitu juga situasi yang terjadi kepada Yassin Senario baru-baru ini.
Hanya disebabkan persamaan sebutan nama, nama Yassin yang juga anggota kumpulan Sa Ya itu turut menerima tempias berhubung kes dadah melibatkan penyanyi, Yasin Sulaiman yang ditahan polis sejak 24 Mac lalu.
Akui Yassin, walaupun menerima banyak kecaman, dia enggan melatah dan mengambil pendekatan mengabaikan perkara tersebut kerana memahami kekeliruan umum tentang persamaan nama mereka berdua.
“Memang ada yang mengecam kerana mula-mula mereka ingat itu saya tetapi saya tidak kisah atau ambil hati.
“Jika lihat ruangan mesej dalam Instagram, memang ada yang mengecam tetapi saya tidak buka dan baca kerana tahu pasti ada yang salah faham mengenai kami berdua,” katanya.
Yassin atau nama sebenarnya Yassin Yahya, 43, berkata demikian ketika ditemui pada majlis berbuka puasa dan pelancaran video muzik Suasana Di Hari Raya Famili Kita di Wedding Studio di sini, kelmarin.

“Bersyukur kerana nama saya naik semula. Bila orang tanya, saya kata Yassin dah betul tapi itu bukan saya. Saya ‘brader Yassin’ tetapi di sana ialah ‘Yasin Brothers’.
“Nama saya baru sahaja naik selepas Gegar Vaganza dan tiba-tiba nama Yasin naik lagi. Ini boleh dikatakan satu rezeki.
“Syukur Allah beri peluang untuk nama saya disebut-sebut kembali, sekali gus kembali popular pada bulan Ramadan ini,” ujarnya.
Turut melahirkan rasa simpati terhadap pelantun lagu Mimpi Laila itu, Yassin berpendapat setiap yang berlaku mempunyai hikmah yang hendak ditunjukkan oleh Allah SWT.
“Sebagai rakan seperjuangan dalam industri, saya faham situasi yang dilaluinya. Mungkin Tuhan ingin jentik hatinya supaya berehat selepas penat bekerja.
“Dahulu pun saya pernah merasai perkara sama. Orang nampak musibah tetapi saya pula melihat apakah yang hendak disampaikan oleh Tuhan disebaliknya.
“Dahulu pun saya selalu berharap pada makhluk tetapi sampai satu tahap, tidak boleh lagi dan akhirnya bergantung pada Allah sahaja,” tuturnya.
Sementara itu, seorang lagi ahli kumpulan Sa.Ya, Saiful Apek berkata, musibah yang berlaku kepada Yasin merupakan satu titik untuk seseorang berubah menjadi manusia lebih baik.
“Nasihat saya ialah, janganlah mudah menghukum dan terlalu sombong ketika melihat orang lain melakukan kesalahan.
“Mungkin satu hari, perkara buruk ini akan berbalik kepada kita semula. Sentiasalah bersangka baik dan berilah doa-doa yang baik kepada Yasin,” katanya lagi.
Sebagai info, Yassin juga pernah ditahan polis selepas disyaki terlibat dengan penyalahgunaan dadah pada tahun 2010 dan 2019. – KOSMO! ONLINE


Cabaran menanti pesilat negara
Oleh MUHAMMAD RIDUAN MOHD HANAFIAH

17 April 2022, 12:30 pm
SKUAD silat negara dilihat bakal berdepan cabaran sengit ketika memulakan saingan menjelang temasya Sukan SEA Hanoi, Vietnam pada Mei nanti apabila peraturan baharu silat olahraga digunakan buat julung-julung kali sekali gus menjadikannya lebih mencabar.
Peraturan baharu silat olahraga tersebut mula digunakan pada Kejohanan Silat Asia Tenggara di Singapura Februari lepas dan telah memberi kesan kepada prestasi dan pencapaian pesilat Malaysia selepas sekadar merangkul dua emas.
Antara peraturan baharu yang digunakan seperti membenarkan membuat tumbukan Superman, tarik dan pukul, pukul di bahagian belakang vest, pukulan tangan belakang, lompat dan menyiku ke vest, membuat kuncian menjadikan sukan silat lebih menarik kerana mempunyai eleman ala seni bela diri campuran (MMA).
Pengurus pasukan, Datuk Mohd. Arpan Sari berkata, pasukannya telah melakukan kem latihan pusat selama 12 hari di Langkawi bagi mengasah teknik sebelum berlepas ke Hanoi.
“Dari segi persiapan, skuad silat negara telah menjalani latihan pusat di Langkawi pada 29 Mac hingga 11 April lalu. Di sana, mereka diberikan latihan intensif siang dan malam untuk memastikan semua atlet dalam keadaan bersedia.
“Saya akui atlet silat perlu menjalani latihan lebih agresif lagi memandangkan di Hanoi nanti mereka akan bertarung dengan menggunakan peraturan baharu buat julung kalinya di temasya dwitahunan tersebut.

“Saya peraturan ini bukan sahaja memberi cabaran kepada Malaysia tetapi juga kepada negara-negara lain. Kita tidak tahu kekuatan negara masing-masing, jadi saingan kini lebih terbuka.
“Saya percaya bahawa kesemua atlet negara telah bersedia terutama dengan semangat yang jitu, kekuatan dan mental yang diasuh untuk beri saingan sengit ketika di Hanoi nanti,” katanya pada sidang akhbar di Majlis Sukan Negara semalam.
Menjelang Sukan SEA Hanoi yang bermula pada 12 hingga 23 Mei ini nanti, sebanyak tiga pingat emas daripada 16 acara disertai bakal menjadi sasaran Persekutuan Silat Kebangsaan Malaysia (Pesaka).


Lebih 5 juta murid, pelajar bersekolah seperti biasa
Oleh YATIMIN ABDULLAH

17 April 2022, 12:32 pm
KOTA BHARU – Seramai lebih 5 juta murid dan pelajar di seluruh negara kembali bersekolah seperti biasa mulai hari ini dan esok selepas sistem penggiliran ditamatkan.
Menteri Kanan (Pendidikan), Datuk Dr. Radzi Jidin berkata, daripada jumlah itu ia melibatkan kira-kira 2.9 juta murid sekolah rendah dan 2.1 juta sekolah menengah.
Menurutnya, bermula hari ini, sesi persekolahan secara bersemuka tanpa penggiliran bagi kumpulan A melibatkan 130,177 orang murid tahun tiga hingga lima di Kelantan, Terengganu, Kedah dan Johor.
“Persekolahan bagi Kumpulan B pula, seramai 416,000 orang murid tahun tiga hingga lima di negeri-negeri lain yang dijadual bermula esok dan kita berharap ia berjalan lancar seperti hari ini.
“Maklum balas terhadap pihak sekolah turut mendapati sama ada guru, ibu bapa dan pelajar masing-masing memberi kerjasama sebaiknya untuk sesi persekolahan secara bersemuka,” katanya selepas meninjau operasi sekolah selepas sistem penggiliran ditamatkan di Sekolah Kebangsaan Seri Ketereh di sini hari ini.
Tambah Radzi, semua pihak disaran supaya terus kekal mematuhi prosedur operasi standard (SOP) yang ditetapkan dalam memutuskan rantaian jangkitan Covid-19.

Jelasnya, Kementerian Pendidikan akan membuat pemantauan dari masa ke semasa bagi memastikan SOP kekal dipatuhi oleh semua pihak. – KOSMO! ONLINE


‘Keluarga Malaysia’ Ismail Sabri bangkit semangat rakyat – UMNO Selangor
Oleh ISKANDAR SHAH MOHAMED

17 April 2022, 12:58 pm
SHAH ALAM – UMNO Selangor menyokong penuh cadangan mengekalkan Datuk Seri Ismail Sabri Yaakob sebagai calon Perdana Menteri untuk Pilihan Raya Umum ke-15 (PRU15) nanti.
Pengerusi Badan Perhubungannya, Tan Sri Noh Omar berkata, Ismail membuktikan keupayaan sebagai Perdana Menteri kesembilan yang cemerlang berbekalkan integriti sejak dilantik pada 20 Ogos tahun lalu.
“Ia terutama dalam menyatupadukan rakyat dan negara sehingga mengembalikan kestabilan politik yang amat diharapkan ketika ini.
“Pengenalan konsep Keluarga Malaysia oleh beliau turut menyuntik semangat rakyat untuk bangkit daripada kemelut pandemik Covid-19 dan bersama kerajaan memulihkan ekonomi negara,” katanya dalam kenyataan hari ini.
Khamis lalu, MKT UMNO sebulat suara mencadangkan Ismail yang juga Naib Presidennya sebagai calon Perdana Menteri bagi menghadapi pilihan raya akan datang.
Dalam pada itu, Noh berkata, UMNO Selangor yakin keputusan berkenaan  akan diterima baik oleh rakyat jelata.

“Menerusi karisma Ismail, UMNO, Barisan Nasional (BN) dan sekutunya terutama di Selangor akan mampu bangkit semula merampas kembali negeri ini daripada PH,” katanya. -KOSMO!ONLINE


Langkah kanan JDT di pentas ACL
Oleh KOSMO!

17 April 2022, 1:00 pm
Oleh MOHAMAD FAIZAL HASHIM
JOHOR Darul Ta’zim (JDT) tidak memberi muka kepada kelab China, Guangzhou FC yang menurunkan pasukan kedua untuk mencipta rekod kemenangan terbesar 5-0 pasukan dalam saingan Liga Juara-juara Asia (ACL) malam kelmarin.
Ketua jurulatihnya, Benjamin Mora berkata, kemenangan bergaya itu adalah hasil usaha keras pemain yang memberikan segala-galanya di atas padang tanpa menghiraukan siapa lawan mereka dan pada masa sama, komited terhadap percaturan yang diterapkan.
Katanya, kejayaan mengutip tiga mata pada aksi pembukaan ACL di laman sendiri amat penting bagi menyuntik semangat buat pemain mengharungi perlawanan mendatang yang lebih mencabar dengan lawan yang menggerunkan.
“Saya berpuas hati dengan keputusan ini, kami bermain dengan baik sejak minit pertama secara kolektif sebagai satu unit, setiap pemain tahu peranan masing-masing dan mampu menerapkan strategi yang dirancangkan.
“Bukan mudah untuk mencipta rekod kemenangan terbesar buat kami di pentas kejohanan yang berprestij ini, kemenangan ini adalah hasil usaha keras pemain bersandarkan pengalaman berharga yang ditimba dalam ACL sejak beberapa tahun yang lalu.

“Kami hormati Guangzhou, mereka cuba untuk memberi tentangan, tetapi kami lebih bersedia setelah meningkatkan rentak permainan, melakukan hantaran pantas menembusi benteng pertahanan mereka,” katanya pada sidang akhbar malam kelmarin.
Penyerang sensasi JDT, Bergson Da Silva dipilih sebagai pemain terbaik perlawanan setelah meledak hatrik ketika membantu pasukan berada di posisi teratas saingan Kumpulan I ketika perlawanan antara Kawasaki Frontale dan Ulsan Hyundai berakhir 1-1.


Geng remaja warga asing curi motosikal tumpas
Oleh MUHD AFIQ AL-HAFIZ MAT YUSOF

17 April 2022, 12:38 pm
KUALA LUMPUR – Kegiatan empat remaja warga asing yang aktif mencuri motosikal jenis Honda EX5 di sekitar ibu kota akhirnya terbongkar selepas kesemua mereka ditahan dalam beberapa siri tangkapan sejak Jumaat lalu.
Difahamkan, mereka menjadikan motosikal jenis Honda EX5 sebagai sasaran kerana mudah dicuri sebelum digunakan sendiri atau dijadikan sebagai alat ganti.
Ketua Polis Daerah Cheras, Asisten Komisioner Mohammad Idzam Jaafar berkata, kesemua mereka berusia dalam lingkungan 14 hingga 26 tahun dan mengaku terlibat dalam kegiatan curi motosikal tersebut.
Kesemua suspek mengaku terlibat dalam kegiatan mencuri motosikal jenis Honda Ex5.
“Pada Jumaat lalu kira-kira 9.30 pagi, seorang pembantu stor telah melaporkan kehilangan motosikal jenis Ex5 miliknya yang diparkir berdekatan Hotel Boutique, Cheras.
“Pada hari sama, polis telah menahan seorang remaja lelaki warga asing berusia 14 tahun yang menunggang motosikal di Jalan Bukit Bintang tanpa memakai topi keledar kira-kira pukul 9.49 malam.
“Remaja berkenaan juga tidak mempunyai lesen memandu dan pemeriksaan mendapati, motosikal tersebut merupakan motosikal yang baru dilaporkan hilang,” katanya dalam kenyataan di sini hari ini.

Mengulas lanjut, berpandukan maklumat suspek, polis telah menahan dua lagi individu warga asing, masing-masing berusia 14 dan 26 tahun di sekitar Taman Maluri, Cheras termasuk merampas sebuah motosikal EX5 berwarna ungu yang dipercayai telah dicuri.
“Tangkapan terakhir telah dilakukan di sekitar Taman Lembah Maju, Ampang membabitkan seorang remaja lelaki warga asing berusia 15 tahun.
“Kesemua mereka mengaku terlibat dalam kegiatan curi motosikal di sekitar ibu kota dan soal siasat juga terpaksa disambung semula berikutan salah seorang suspek masih khayal akibat kesan menghisap gam,” ujarnya.
Kes disiasat mengikut Seksyen 379A Kanun Keseksaan kerana mencuri kenderaan bermotor. – KOSMO! ONLINE


Pusat beli belah dijangka ‘pecah’ bermula 20 April
Oleh KOSMO!

17 April 2022, 12:12 pm
PETALING JAYA – Semua pusat membeli belah seluruh negara dijangka bakal dipenuhi pengunjung bagi mendapatkan keperluan raya bermula 20 April nanti.
Jangkaan tersebut dibuat gara-gara bayaran Pengeluaran Khas Kumpalan Wang Simpanan Pekerja (KWSP) mula dibayar pada tarikh tersebut.
Ketika ini di media sosial rata-rata orang ramai sudah berkira-kira untuk mendapatkan barang raya terutamanya kelengkapan baju raya pada tarikh tersebut.
“Memang jangkaan bakal berlakunyanya kesesakan melampau bermula 20 April ini, kita boleh tengok terutamanya di beberapa pusat beli-belah terkenal seperti Sogo akan dipenuhi orang ramai.
“Lagi satu tahun ini adalah tahun pertama orang ramai dapat beraya selepas dua tahun PKP akibat Covid-19,” jelas Matt Udiee JB.
“Kena rancang ini, kalau tidak memang akan terjebak. Paling ketara kesesakan berlaku mungkin pada 25 April nanti.

“Tarikh itu bagi yang bekerja gaji dah mula dapat, kita boleh tengok macam mana Kuala Lumpur ‘pecah’ nanti. Pandai-pandai lah berjimat yang risau lepas raya tu nanti,” jelas Farah Hanan. – KOSMO! ONLINE.


Puteri Sarah dedahkan wanita ‘kaki sondol’ hadap suaminya
Oleh MOHAMMAD SHAHEMY AZMI

17 April 2022, 12:25 pm
PETALING JAYA – Selepas empat tahun memendam rasa, pelakon Puteri Sarah akhirnya mendedahkan identiti wanita kaki sondol yang selama ini menjadi pengacau,  sehingga perkahwinannya dengan pelakon dan juga pengarah, Syamsul Yusof berantakan.
Sarah atau nama lengkapnya Puteri Sarah Liyana Megat Kamaruddin, 36, berkata wanita terbabit merupakan anak kepada seorang pelakon veteran.
Kata ibu kepada dua cahaya mata itu, selama ini dia hanya mendiamkan diri apabila diganggu individu yang bersembunyi di sebalik puluhan akaun Instagram palsu serta komen-komen menyakitkan hati.
“Assalamualaikum. Dari dahulu sampai sekarang saya diganggu dengan akaun-akaun palsu, diganggu dengan komen-komen menyakitkan hati. Tapi saya bersabar.
“Awak ganggu mental saya dari 2019 lagi. Sampai kami (Sarah dan suami) tidak tinggal sebumbung. Tidak puas hati lagi ke? Bila kami berbaik, awak ugut suami saya pula,” ujarnya.
Menerusi hantaran yang dimuat naik dalam Instagram itu juga, Sarah memberitahu dia telah menerima satu berita menyakitkan hati ketika sedang sibuk membuat persiapan untuk mengerjakan ibadah umrah.

Luah pelakon drama Melastik Ke Hatimu itu, selama ini dia mendiamkan diri kerana mahu menjaga nama baik keluarga. Namun akhirnya terpaksa mendedahkan perkara tersebut selepas mendakwa Ira telah mencabar tahap kesabarannya.
“Selama ini saya diam sebab mahu jaga nama baik keluarga. Tapi kali ini awak sudah melampau. Siap cakap tentang anak-anak saya. Awak orang luar tidak perlu masuk campur.
“Cukupkan awak ganggu saya. Empat tahu saya menanggung,” katanya.
Bersempena bulan Ramadan yang mulia, Sarah turut mendoakan supaya wanita itu bersama suaminya, Syamsul diberikan hidayah oleh Allah SWT.
“Di bulan baik ini, saya doakan kamu berdua diberikan hidayah. Berhati-hati doa orang yang teraniaya itu Allah SWT akan makbulkan lebih-lebih lagi di bulan puasa,” katanya.
Dalam beberapa hantaran berbeza, Sarah turut berkongsi tangkap layar puluhan akaun Instagram palsu yang didakwa milik Ira.
“Penat nak sekat. Kadang-kadang tak sedar. Tahu-tahu dah penuh komen awak ganggu saya dalam Instagram,” katanya.
Sempat memberikan ‘tarbiah’ kepada  gadis itu supaya jangan terlalu berharap pada harta suami orang seperti perempuan tiada maruah.
“Memang tidak ada maruah ke ‘hadap’ suami orang? Sebab nak harta dia? Pergilah bekerja. Saya sendiri pun bekerja dan cari duit sendiri.
“Jangan ambil jalan mudah minta duit pada suami orang,” katanya.
Sekadar info, sekitar Februari lalu, Sarah mendedahkan bakal mengambil tindakan undang-undang terhadap seorang individu selepas lama memendam rasa dan bersabar.
Sarah bagaimanapun enggan mendedahkan indentiti individu dan punca tindakan serius tersebut terpaksa diambil.
“Akhirnya, nak sangat saman orang yang saya dah lama nak saman. Ya jumpa kau di mahkamah,” tulisnya. – KOSMO! ONLINE


Mahasiswa Indonesia akan berdemonstrasi semula 21 April ini
Oleh KOSMO!

17 April 2022, 1:00 pm
JAKARTA – Gabungan pelajar yang menganggotai Badan Eksekutif Mahasiswa Indonesia (BEM SI)  akan kembali mengadakan tunjuk perasaan  pada 21 April ini, lapor laman berita Kompas, semalam.
Koordinator Wilayah BEM SI, Muhammad Yusuf berkata,  terdapat empat tuntutan yang akan disuarakan dalam protes tersebut.
Tuntutan pertama adalah menggesa Kementerian Perdagangan Indonesia supaya menyelesaikan masalah kekurangan minyak masak.
“BEM SI menuntut Menteri Perdagangan, Muhammad Lutfi untuk segera menyelesaikan masalah kekurangan minyak masak dalam negara kerana ada permainan kartel dan mafia komoditi tersebut,” kata Yusuf.
“Kedua adalah menolak kenaikan harga bahan api. Ketiga, menolak kenaikan kadar cukai tambah nilai (VAT) dan akhir sekali, menolak lanjutan tempoh jawatan Presiden Indonesia kepada tiga penggal.
“Buat masa ini, berdasarkan hasil kajian kami, inilah tiga permintaan utama dan kami akan meneruskan kajian di sektor lain,” kata Yusuf.

Tambah Yusuf, lokasi untuk mengadakan demonstrasi itu masih dalam proses perbincangan.
Pada 11 April lalu, BEM SI telah mengadakan sesi demonstrasi untuk mengemukakan tuntutan hampir sama di pekarangan Kompleks Dewan Perwakilan Rakyat di Senayan, Jakarta.
Pihak polis terpaksa melepaskan gas pemedih mata dan meriam air bagi meleraikan perhimpunan itu yang bertukar kecoh apabila peserta mula melempar batu pada bangunan pemerintah. – Agensi


11 pelajar madrasah, pemandu van cedera kemalangan elak musang melintas
Oleh NOR AINNA HAMZAH

17 April 2022, 12:04 pm
REMBAU – 11 daripada 18 pelajar madrasah yang menaiki sebuah van cedera apabila kenderaan itu terbabit kemalangan di kilometer 16, Jalan Seremban-Tampin, di sini, awal pagi tadi.
Difahamkan, kumpulan pelajar madrasah berkenaan dalam perjalanan pulang ke madrasah yang terletak di Batu Hampar, di sini, setelah selesai aktiviti sempena bulan Ramadan di Putrajaya.
Ketua Polis Daerah Rembau, Deputi Superintendan, Hazri Mohamad berkata, dalam kejadian kira-kira pukul 2.43 pagi berkenaan, dua pelajar iaitu Muhammad Hatim Hamzah, 13, mengalami kecederaan patah tangan kanan dan Muhammad Al Fateh Ridwan, 16, mengalami kecederaan pada mulut serta gusi.
Menurutnya, kedua-dua pelajar berkenaan menerima rawatan di Zon Kuning, Hospital Rembau, manakala, sembilan pelajar mengalami luka ringan dirawat sebagai pesakit luar di Hospital Rembau, manakala sembilan pelajar lain tidak mengalami sebarang kecederaan.
“Bagi pemandu van pula, Muhammad Tamimi Md. Suhot, 26, dia mengalami luka ringan di jari kiri, dan baki tujuh lagi pelajar tidak mengalami sebarang kecederaan serius.
“Berdasarkan siasatan awal mendapati, kemalangan berlaku semasa pemandu bersama 18 pelajar menaiki van jenis Toyota Hiace dalam perjalanan dari arah Seremban menghala ke Tampin.

“Apabila sampai di lokasi kejadian, dipercayai pemandu telah hilang kawalan dan terbabas ke bahagian kiri jalan akibat mengelak musang yang melintas jalan,” katanya dalam satu kenyataan hari ini.
Hazri berkata, kes berkenaan disiasat di bawah Seksyen 43 (1) Akta Pengangkutan Jalan (APJ) 1987 dan siasatan lanjut masih dijalankan. – KOSMO! ONLINE


Akaun palsu Pok Ya Cong Codei, Sabri beri amaran
Oleh MOHD RASDAN AHMAD

18 April 2022, 10:19 pm
PETALING JAYA – Selepas drama 16 episod Pok Ya Cong Codei: Memburu Siti berakhir Khamis lalu, nama drama tersebut terus menjadi sebutan.
Karya Sabri Yunus itu menjadi fenomena baharu kepada peminat-peminat drama tempatan kerana jalan ceritanya cukup berlainan dengan kebiasaan drama-drama Melayu lain.
Terkini, tular di media sosial berkenaan akaun palsu yang menggunakan nama besar Pok Ya Cong Codei yang dibimbangi individu tidak bertangungjawab terlibat mengambil kesempatan.
Sabri Yunus melalui Facebooknya sebentar tadi turut mengesahkan nama-nama akaun lain yang menggunakan nama Pok Ya Cong Codei adalah bukan miliknya.
“Ini bukan saya, jangan percaya pada ini. Saya tak akan guna nama Pok Ya Cong Codei dan tak pernah guna.
“Ertinya kalau guna nama tu adalah bukan saya. Begitu juga yang pakai nama Sabri Yunus itu juga bukan saya.S aya tidak bertanggungjawab atas page atau FB ini.

“Harap orang ramai jangan layan, buang masa saja, kalau ada yang tak betul atau mengarut, saman saja page ini. Saya akan buat report, ” jelasnya.
Sabri juga menasihati orang ramai untuk turut membuat aduan sekiranya terdapat perkara yang meragukan.
“Orang ramai juga boleh buat aduan, takut kalau kalau disalah guna nama ini, mana tahu akan datang, ” jelasnya. – KOSMO! ONLINE


Sorok syabu dalam beg silang, ketum dalam plastik sampah
Oleh NOOR HASLIZA NUSI

18 April 2022, 10:28 pm
BALIK PULAU – Tindakan licik tiga lelaki yang dipercayai terlibat dengan aktiviti pengedaran syabu dan ketum di kawasan Bayan Baru di sini akhirnya memakan diri apabila diberkas polis di dua lokasi berasingan hari ini.
Tangkapan ke atas seorang lelaki berusia dalam lingkungan 20-an itu dilakukan Ketua Polis Balai Bayan Baru, Asisten Superintendan Salim Emin menerusi operasi Ops Tapis Khas yang dijalankan di Persiaran Mahsuri.
Ketua Polis Daerah Barat Daya, Superintendan Kamarul Rizal Jenal berkata, suspek diberkas ketika memandu sebuah kereta seorang diri dalam keadaan mencurigakan kira-kira pukul 1.50 pagi tadi.
“Hasil pemeriksaan lanjut, polis telah menemui satu peket plastik berisi dadah disyaki syabu dengan anggaran berat 6.16 gram di dalam beg silang suspek.
“Dalam pada itu, dua lagi tangkapan dilakukan dalam Sekatan Jalan Raya (SJR) di Jalan Tun Dr Lim Chong Eu Ahad lalu kerana memiliki lima bungkusan disyaki air ketum yang diisi di dalam plastik sampah berwarna hitam,” katanya dalam satu kenyataan yang dimuat naik menerusi Facebook Ibu Pejabat Polis Daerah Barat Daya di sini hari ini.- KOSMO! ONLINE.


Wanita biarkan kanak-kanak kencing dalam botol ketika makan
Oleh KOSMO!

18 April 2022, 8:30 pm
SINGAPURA – Seorang wanita di Singapura menjadi tular apabila gambarnya memegang botol sambil seorang budak lelaki membuang air kecil di dalamnya ketika makan di sebuah medan selera mencetuskan kontroversi, lapor laman Mothership.
Gambar tersebut telah dimuat naik di sebuah halaman komuniti Facebook yang diberi nama COMPLAINT SINGAPORE.
Paparan gambar menunjukkan kanak-kanak itu berdiri sambil kencing dengan wanita berkenaan memegang botol di hadapannya.
Turut kelihatan adalah pemanis mulut ais kacang yang diletakkan di atas meja berhampiran mereka.
Orang di sekeliling mereka seolah-olah tidak menyedari apa yang berlaku.
Kapsyen itu juga menyebut bahawa tandas terdekat terletak hanya satu minit dari tempat mereka duduk.

Kejadian yang dipercayai berlaku di medan selera Plaza Tiong Bahru itu menuai pelbagai komen positif dan negatif mengenai tindakan yang diambil oleh dua warga Singapura tersebut.
“Mungkin mereka takut jika ke tandas, tempat duduk akan diambil oleh pelanggan lain,” komen seorang pengguna media sosial.
“Itu mungkin alasannya tetapi cara ini tidak bersih terutamanya di kawasan di mana orang ramai menikmati makanan dan semestinya ia cara yang salah untuk mendidik kanak-kanak itu,” komen seorang lagi. – Agensi


Waspada taktik terbaharu sindiket tawar ‘Home Improvement Grant’
18 April 2022, 8:17 pm
KUALA LUMPUR – Sindiket penipuan dikesan menggunakan taktik baharu bagi menipu orang ramai dengan menawarkan geran kewangan ‘Home Improvement Grant’.
Mereka akan mendapatkan data peribadi menerusi kaedah ‘phishing’ melalui hantaran mesej di laman sosial.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md Din berkata, berdasar risikan yang dilakukan, pengguna laman sosial akan menerima mesej daripada individu tidak dikenali.
“Individu itu akan menawarkan geran kewangan dikenali sebagai ‘Home Improvement Grant’ yang didakwa sebagai program dikendalikan beberapa agensi kerajaan dengan kerjasama Bank Dunia untuk membantu golongan memerlukan dari segi bantuan kewangan.
“Jika berminat, pemohon diminta mengisi maklumat peribadi termasuk nama penuh, nombor kad pengenalan, status perkahwinan dan beberapa maklumat lain yang dinyatakan di borang permohonan,” ujarnya dalam kenyataan hari ini.
Menurutnya, tiada laporan yang diterima pihaknya berkaitan kegiatan itu setakat ini.

“Adalah diingatkan bahawa tindakan mendedahkan maklumat peribadi kepada pihak tidak dikenali adalah perbuatan yang merbahaya.
“Orang ramai diingatkan supaya sentiasa berwaspada kerana maklumat peribadi adalah data yang berpotensi untuk disalah guna jika ia diperolehi oleh pihak tidak bertanggungjawab,” katanya.
Justeru itu, beliau menasihatkan orang ramai yang mahu mendapatkan permohonan bantuan atau geran daripada pihak kerajaan supaya membuat semakan terus dengan agensi mahupun kementerian berkaitan.
Sebarang nasihat atau kemusykilan berkaitan jenayah komersial, orang ramai boleh merujuk kepada CCID Scam Response Center di talian 03-26101559 atau 03-26101599,” katanya. – KOSMO! ONLINE


Penduduk gempar puting beliung melanda Arau
Oleh NUR NAZLINA NADZARI

18 April 2022, 10:54 pm
ARAU – Penduduk di negeri ini gempar apabila berlaku kejadian puting beliung atau dikenali sebagai belalai darat di kawasan Kubang Gajah di sini pada petang tadi.
Gambar dan video fenomena tersebut yang dipercayai berlaku di kawasan sawah kira-kira pukul 6.14 petang itu turut tular di Facebook.
Pengarah Jabatan Meteorologi Malaysia (MetMalaysia) Perlis, Mohd. Saharudi Saad mengesahkan berlaku kejadian tersebut atau lebih dikenali sebagai ‘land spout’ atau belalai darat.
Katanya, fenomena berkenaan berlaku disebabkan peralihan Monsun Barat Daya ke Monsun Timur Laut.
“Pada waktu sekarang cuaca agak panas, namun tiupan angin agak kencang dan apabila wujudnya awan
kumulonimbus, itu yang menyebabkan terbentuknya belalai darat.
“Bagaimanapun, kejadian itu hanya berlaku dalam masa kira-kira lima minit sahaja dan dipercayai di kawasan sawah,” katanya ketika dihubungi di sini hari ini.- KOSMO! ONLINE


Pemilik kereta dipercayai rentung dalam kebakaran
Oleh NOR AINNA HAMZAH

18 April 2022, 8:06 pm
JEMPOL – Polis tidak menolak kemungkinan mayat yang ditemui rentung dalam Proton Wira yang terbakar di Kampung Taman Jaya, di sini awal pagi ini adalah pemilik kereta berkenaan.
Ketua Polis Daerah Jempol, Superintendan Hoo Chang Hook berkata, siasatan lanjut bagaimanapun masih lagi dijalankan untuk mengenal pasti identiti mangsa selain, punca kebakaran.
Menurutnya, berdasarkan siasatan awal, kereta itu dimiliki lelaki dikenali R Ramasamy berusia 42 tahun dari Ladang Kok Foh, Bahau.
“Siasatan awal di tempat kejadian juga tidak menemui unsur khianat dan forensik bomba dengan menggunakan khidmat anjing pengesan menjumpai kesan bahan bakar di tempat pemandu dan bahagian luar hadapan kereta.
“Jenis bahan bakar masih belum diketahui dan sampel sudah diambil untuk analisa,” katanya dalam satu kenyataan, hari ini. – KOSMO! ONLINE.


PGA rampas minuman keras bernilai RM2.04 juta
Oleh IVAN AMIRUL

18 April 2022, 8:43 pm
KOTA KINABALU – Sebanyak 4,690 kotak minuman keras dianggarkan bernilai RM2.04 juta didalangi sindiket pengedaran serta penjualan tidak bercukai terbongkar dalam serbuan menerusi Op Kontraban di sebuah gudang di Jalan Kionsom, Inanam semalam.
Dalam operasi kira-kira pukul 4 pagi itu dijalankan sepasukan pegawai dan anggota dari Cawangan Perisikan Dan Siasatan Khas (CPSK), Pasukan Gerakan Khas (PGK) Bukit Aman bersama Tiger Platon Briged Sabah.
Komander Briged Pasukan Gerakan Am (PGA) Sabah, Senior Asisten Komisioner Abdul Rani Alias berkata, pasukan operasi turut menahan tiga lelaki warga tempatan berusia 29, 38 dan 50 tahun.
“Hasil pemeriksaan di dalam gudang itu, kita menemui enam kenderaan termasuk dua lori kontena dengan muatan minuman keras tidak bercukai.
“Pemeriksaan lanjut merampas 4,690 kotak minuman keras dengan kapasiti 37,144.8 liter yang dianggarkan bernilai RM2,047,607.10 termasuk cukai,” jelasnya. – KOSMO! ONLINE.


Suspek pandu kereta curi ,rempuh kenderaan lain ditahan
18 April 2022, 11:35 pm
KUALA LUMPUR – Bimbang dicekup polis, tiga lelaki yang menaiki sebuah kereta disyaki kereta curi sanggup melarikan diri hingga merempuh beberapa kenderaan di Jalan Lingkaran Tengah 2 (MRR2) menghala Kepong, di sini petang tadi.
Bagaimanapun, salah seorang daripada suspek berjaya ditahan selepas kereta berkenaan terperangkap di dalam kesesakan jalan raya di kawasan Metro Perdana Jalan Kepong.
Ketua Polis Daerah Sentul, Asisten Komisioner Beh Eng Lai berkata, lebih kurang pukul 5.14 petang, pihak polis menerima laporan berkenaan kejadian melarikan diri daripada pemeriksaan polis di lokasi.
“Hasil siasatan awal mendapati semasa kereta peronda polis (MPV) sedang membuat rondaan di kawasan MRR2 telah terserempak dengan sebuah kereta jenis Satria warna hitam yang dinaiki tiga individu.
“Semakan sistem polis mendapati nombor pendaftaran kereta yang digunakan tidak sama dengan jenis kereta yang dipandu menyebabkan petugas MPV bertindak menghampiri kereta tersebut, namun secara tiba-tiba pemandu kereta memecut laju dengan cara berbahaya ke arah Kepong,” ujarnya dalam kenyataan sebentar tadi.
Menurutnya, keadaan jalan raya yang sibuk serta sesak menyebabkan pemandu kereta merempuh beberapa buah kenderaan serta motosikal penghantar makanan yang sedang bergerak bagi mengelak daripada ditahan polis.

“Bagaimanapun, salah seorang suspek berusia 25 tahun berjaya diberkas selepas kereta yang dinaiki terperangkap didalam kesesakan jalan raya, manakala dua lagi suspek telah melarikan diri,” katanya.
Jelas beliau, hasil semakan pihak polis mendapati kereta Satria yang ditahan itu telah dilaporkan hilang di Taman Melawati pada 9 April lalu.
Tambah Eng Lai, suspek yang ditangkap mempunyai dua rekod jenayah lampau melibatkan penyalahgunaan dadah.
“Pihak polis kini dalam usaha mengesan dua lagi suspek yang masih bebas dan siasatan lanjut akan dibuat bagi mengenal pasti penglibatan mereka dalam sindiket curi kenderaan,” ujarnya.
Kes disiasat dibawah Seksyen 186 Kanun Keseksaan kerana telah menghalang penjawat awam dalam
melaksanakan tugas. – KOSMO! ONLINE


PGA cekup lelaki bawa barangan kosmetik seludup
Oleh YATIMIN ABDULLAH

18 April 2022, 8:11 pm
RANTAU PANJANG – Seorang lelaki dicekup selepas kenderaan pacuan empat roda dipandunya yang membawa barangan kosmetik seludup bernilai RM9,400 ditahan di kawasan pangkalan haram Pasir di sini hari ini.
Kenderaan pacuan empat roda jenis Mitsubishi Triton itu ditahan pada pukul 7.45 pagi semasa sedang dalam perjalanan keluar dari kawasan pangkalan haram itu.
Pegawai Pemerintah Batalion 7 Pasukan Gerakan Am (PGA), Superintendan Azhari Nusi berkata, anggota PGA terus menyoal siasat pemandu yang berusia 24 tahun sebelum menemui kotak yang mengandungi barangan kosmetik di bahagian belakang kenderaan itu.
Menurutnya, suspek bagaimanapun gagal mengemukakan dokumen keterangan berkaitan barangan yang dibawanya.
“Suspek mengaku menerima upah sebanyak RM200 untuk satu trip penghantaran barangan seludup itu.
“PGA tidak menolak kemungkinan barangan kosmetik itu diseludup masuk ke negara ini untuk dijual di pasaran sekitar Pasir Mas,” katanya dalam satu kenyataan di sini hari ini. – KOSMO! ONLINE.


Rumah, bazar Ramadan di Pendang dibadai ribut
Oleh JAMLIAH ABDULLAH

18 April 2022, 9:10 pm
PENDANG – Sebanyak lapan rumah di empat kampung di daerah ini mengalami kerosakan terutama pada bahagian bumbung dalam kejadian ribut petang tadi.
Kejadian kira-kira pukul 4.40 petang itu turut merosakkan khemah dan barang peniaga di bazar Ramadan sekitar Pekan Pendang di sini.
Difahamkan, angin kencang selama lebih sejam itu juga mengakibatkan khemah dan persiapan lain bagi
satu majlis berbuka puasa yang bakal dihadiri Menteri Besar, Datuk Seri Muhammad Sanusi Md Nor esok rosak.
Majlis tersebut dikatakan dibatalkan ekoran kejadian itu.
Pegawai Pertahanan Awam Daerah Pendang, Leftenan (PA) Yuslina Yusoff berkata, tiga mukim terjejas dalam kejadian itu ialah Ayer Puteh, Bukit Raya dan Guar Kepayang. – KOSMO! ONLINE.


Ramai panik duit dalam Maybank ‘hilang’
Oleh KOSMO!

18 April 2022, 5:30 pm
PETALING JAYA – Media sosial petang ini kecoh apabila pengguna Maybank gagal menggunakan kad debit atau baki di dalam akaun bank mereka hilang.
Tinjauan Kosmo! mendapati akaun media sosial rasmi milik Maybank turut ‘diserang’ oleh pengguna akibat daripada masalah itu.
Rata-rata pengguna mendakwa, kesemua transaksi mereka secara dalam talian ataupun di kaunter pembayaran tidak berjaya.
Malah, ada juga yang panik selepas menyemak baki di dalam akaun bank mereka dan mendapati wang mereka ‘hilang’.
“Kenapa dengan Maybank? Tengok tadi ada duit, sekarang dah kosong. Dalam tabung pun, tengah nak guna duit ni,” kata Julyana.
“Dua kali nak guna kad debit, tapi tak berjaya. Terpaksa pakai kad lain, tiba-tiba Maybank kasi notifikasi transaksi yang gagal tadi berjaya,” kata Fitri.

“Terkejut sangat buka Maybank tengok duit semua hilang. Semak di Twitter, sah Maybank tengah ‘down’,” kata Faiz.
Sementara itu, Maybank dalam satu kenyataan di Twitter rasminya tadi memaklumkan, penggunaan kad debit tergendala seketika dan Maybank juga sedang berdepan masalah teknikal di aplikasi miliknya iaitu MAE, M2U MY dan lama web Maybank2u.
“Kami meminta maaf atas kesulitan yang berlaku dan sedang berusaha menyelesaikan masalah ini segera. Terima kasih atas kesabaran anda,” katanya. – KOSMO! ONLINE


Harga tiket penerbangan sehala ke Sabah, Sarawak sekitar RM300 ke RM500
Oleh MOHD. HUSNI MOHD. NOOR

18 April 2022, 8:02 pm
PUTRAJAYA – Berita baik buat warga Wilayah Sabah dan Sarawak yang ingin pulang ke kampung sempena Aidillfitri ini apabila harga tiket penerbangan bagi semua laluan ekonomi sehala ke dua negeri itu kini diturunkan antara RM300 ke RM500.
Ia jauh lebih rendah berbanding antara RM700 ke RM1,200 sebelum dan pada 14 April lalu.
Menteri Pengangkutan, Datuk Seri Wee Ka Siong berkata, pihaknya mendengar keluhan dan rungutan rakyat mengenai harga tambang tiket penerbangan yang tinggi itu.
Beliau berkata, berita gembira itu berjaya dicapai selepas mengadakan perbincangan dan mendapat kelulusan Perdana Menteri, Datuk Seri Ismail Sabri Yaakob.
“Sukacita saya memaklumkan bahawa harga tiket penerbangan kelas ekonomi sehala ke kebanyakan destinasi dari Semenanjung ke Wilayah Sabah dan Sarawak telah menunjukkan penurunan ketara.
“Ia adalah bagi tempoh penerbangan untuk musim perayaan Hari Raya Aidilfitri 2022 iaitu daripada 27 April hingga 8 Mei 2022,” katanya menerusi satu kenyataan hari ini. – KOSMO! ONLINE.


Lebih 20 jawatan duta bakal diisi dalam masa terdekat
Oleh AMREE AHMAD

18 April 2022, 5:34 pm
PUTRAJAYA – Menteri Luar, Datuk Seri Saifuddin Abdullah mengesahkan cuma terdapat lebih 20 kekosongan ketua perwakilan Malaysia di seluruh dunia yang belum lagi diisi setakat ini.
Justeru, beliau menyangkal laporan tular menerusi media sosial konon lebih 100 kekosongan jawatan itu terbiar yang menjejaskan hubungan diplomatik Malaysia dan negara tuan rumah.
“Setakat ini yang memang tiada ketua perwakilan Malaysia atau Malawakil hanya sekitar lebih 20 tempat namun ia bakal diisi segera setelah melalui pelbagai proses tapisan ketat,” katanya.
Beliau menyatakan demikian pada sidang akhbar selepas majlis pengumuman pelantikan 13 ahli Jawatankuasa Belia untuk Hubungan Antarabangsa dan Diplomasi, Majlis Belia Malaysia.
Turut hadir ialah presiden badan induk organisasi tersebut, Mohd. Izzat Afifi Abdul Hamid yang baru dipilih secara rasmi pada awal bulan lepas serta bekas penyandangnya, Jufitri Joha. – KOSMO! ONLINE.


Indonesia nafi aplikasi PeduliLindungi cabul hak asasi manusia
Oleh KOSMO!

18 April 2022, 6:00 pm
JAKARTA – Menteri Penyelaras Hal Ehwal Politik, Undang-Undang dan Keselamatan Indonesia, Mahfud MD, menafikan aplikasi pemantauan kes Covid-19 negara itu, PeduliLindungi sebagai melanggar hak asasi manusia, lapor laman berita Tribunnews, kelmarin.
Kenyataan itu susulan tuduhan Kementerian Luar Amerika Syarikat (AS) yang menyatakan bahawa aplikasi itu menyimpan maklumat rakyat tanpa kebenaran dan melanggar hak privasi individu.
“Pemerintah Indonesia mencipta Aplikasi PeduliLindungi untuk menangani Covid-19 dengan sebaik mungkin, tetapi dianggap sebagai pelanggaran hak asasi manusia.
“Sedangkan dengan adanya aplikasi ini telah menjadikan Indonesia antara negara terbaik di Asia dalam menangani wabak Covid-19,” kata Mahfud.
Menurut rekod, AS berada di tangga tercorot bersama Colombia, Mexico dan Brazil dari segi pengendalian Covid-19.
Indonesia pula menduduki tempat keempat dalam kes pengendalian Covid-19.

Tambah Mahfud, tuduhan pencabulan hak asasi manusia yang dirujuk oleh AS adalah rekod berdasarkan laporan yang sumbernya tidak dikenal pasti.
“Apa yang penting adalah semuanya berjalan mengikut garis panduan negara masing-masing untuk menyelamatkan rakyatnya,” sambung Mahfud. – Agensi


Mohd. Tamyes dikurniakan Wali Raja
Oleh ISKANDAR SHAH MOHAMED

18 April 2022, 6:00 pm
SHAH ALAM – Bekas Mufti Selangor, Datuk Mohd. Tamyes Abd. Wahid dikurniakan watikah pelantikan sebagai Wali Raja.
Pengurniaan watikah itu diperkenan Sultan Selangor, Sultan Sharafuddin Idris Shah di Istana Alam Shah, di sini.
Baginda mengurniakan watikah itu dalam satu majlis ringkas yang disusuli acara berbuka puasa dan solat tarawih.
Turut berangkat, Tengku Permaisuri Selangor, Tengku Permaisuri Norashikin dan Raja Muda Selangor, Tengku Amir Shah.
Mohd. Tamyes merupakan bekas mufti negeri ini bermula 16 Mac 1998 sehingga 19 Mei tahun lalu.
Anak kelahiran Sungai Besar, Sabak Bernam itu antaranya berkelulusan Sarjana Muda Syariah di Universiti Al-Azhar, Mesir dan Diploma Pendidikan Bahasa Arab di Universiti Ain Syams, Mesir.

Beliau pernah berkhidmat sebagai pensyarah di Pusat Pendidikan Islam di Universiti Teknologi Mara (UiTM) Shah Alam pada 1979.- KOSMO! ONLINE


Gadis cantik bernama Jika Kitta Tanya Hati Nurani
Oleh KOSMO!

18 April 2022, 7:30 pm
JAKARTA – Seorang remaja perempuan dari Surakarta, Jawa Tengah menjadi perhatian apabila mendedahkan bahawa namanya adalah Jika Kitta Tanya Hati Nurani, lapor laman Tribunnews, semalam.
Menurut Jika, 19, dia sudah terbiasa apabila orang berasa pelik, tidak percaya atau menggelengkan kepala setiap kali memberitahu nama sebenarnya.
“Menurut bapa, nama itu sebagai panduan kepada saya sebelum berbuat sesuatu dalam hidup.
“Meskipun kedengaran seperti kata-kata hikmah, ibu bapa percaya ia akan membawa rezeki besar dalam hidup saya,” jelasnya.
Video yang menunjukkan Jika memberitahu pengikutnya di TikTok tentang nama sebenarnya telah diulang tonton sehingga 2.7 juta kali. – Agensi


51 kesalahan dalam Ops Pantau di Selangor
Oleh MOHD YUNUS YAKKUB

18 April 2022, 6:42 pm
SHAH ALAM – Sebanyak 51 kes kesalahan dikesan menerusi Ops Pantau dijalankan terhadap 5,705 premis perniagaan di Selangor.
Pengarah Perdagangan Dalam Negeri dan Hal Ehwal Pengguna, Muhamad Zikril Azan Abdullah berkata, kesalahan itu masing-masing melibatkan harga dengan 29 kes diikuti timbang sukat (14), bekalan (7) dan 1 kes halal) sepanjang 3 April sehingga Jumaat lalu.
“Kes yang dihasilkan melibatkan sejumlah nilai rampasan RM811,717.70 dengan nilai kompaun RM18,100.
“Sepanjang pelaksanaan Ops Pantau, sejumlah tujuh buah premis telah menerima amaran supaya mematuhi keperluan di bawah Ops tersebut,” katanya dalam kenyataan hari ini.
Terdahulu, beliau mengiringi Pengerusi Jawatankuasa Tetap Pengguna Negeri Selangor, Mohd Zawawi Ahmad Mughni melakukan pemeriksaan Bazar Ramadan di Stadium Shah Alam.
Muhamad Zikril berkata, operasi Op Rantau kali adalah menyasarkan premis jualan di Bazar Ramadan yang menjual makanan seperti juadah berbuka puasa, kuih muih dan makanan sedia
masak.

Jelasnya, perhatian diberikan terhadap pematuhan penandaan harga oleh penjual bazar bagi memastikan pengguna yang mengunjungi bazar Ramadan mendapat maklumat harga yang jelas dan dapat membuat penilaian serta keputusan pembelian. -KOSMO!ONLINE


TMJ jumpa Rina Harun esok, bincang kes Bella
Oleh KHAIRUL MOHD. ALI

18 April 2022, 6:49 pm
JOHOR BAHRU – Tunku Mahkota Johor, Tunku Ismail Sultan Ibrahim bakal mengadakan pertemuan dengan Menteri Pembangunan Wanita, Keluarga dan Masyarakat, Datuk Seri Rina Harun esok.
Pertemuan berkenaan bertujuan untuk membincangkan soal pembelaan kanak-kanak orang kurang upaya (OKU) Down Sindrom iaitu Bella yang sedang dibicarakan ketika ini.
Tunku Ismail berkenan memaklumkan perkara itu dalam satu kenyataan ringkas yang dimuat naik di laman sosial Twitter miliknya, hari ini.
“Esok saya akan berjumpa dengan Menteri Pembangunan Wanita, Keluarga dan Masyarakat untuk membincangkan isu kes Bella dan mendapatkan taklimat terkini mengenai langkah-langkah yang telah diambil kementerian untuk memastikan kes sebegini tidak akan berlaku lagi,” titahnya.
Semalam, Rina memaklumkan pihaknya akan menghadap Tunku Ismail dan Yang Amat Mulia Che Puan Besar Khaleeda Bustamam bagi mempersembah status perbicaraan kes penderaan Bella.
Rina berkata, kementeriannya sedia bekerjasama dengan peguam baginda bagi membantu kes prosiding penderaan remaja perempuan itu.

Menurutnya, titah Tunku Ismail yang mahu menawarkan khidmat peguam secara percuma untuk menjalankan arahan memerhati bagi pihak kementerian untuk kes ini amatlah bermakna. – KOSMO! ONLINE


Rayuan tunai haji boleh dipohon melalui THiJARI
18 April 2022, 6:38 pm
PETALING JAYA – Lembaga Tabung Haji (TH) akan membuka permohonan rayuan untuk mengerjakan ibadat haji melalui aplikasi THiJARI bermula esok hingga 18 Mei depan.
Pengarah Eksekutifnya, Datuk Seri Syed Saleh Syed Abul Rahman berkata, permohonan secara dalam talian ini adalah kemudahan yang disediakan TH bagi membantu orang ramai membuat rayuan haji tanpa perlu menghantar surat secara fizikal.
“TH membuka permohonan rayuan haji sebelum jumlah kuota diumumkan sebagai langkah untuk mengelakkan proses rayuan haji dilakukan pada saat-saat akhir.
“Pemilihan rayuan haji dilakukan berpandukan kriteria-kriteria tertentu dengan rayuan mahram diberikan keutamaan,” katanya dalam satu kenyataan di sini hari ini.
Jelasnya, aplikasi THiJARI tersebut bagi memudahkan urusan pendeposit.
“Ia akan memudahkan pendeposit untuk membuat rayuan haji, membuat semakan status haji dan juga pertanyaan baki simpanan.

“Aplikasi tersebut boleh dimuat naik secara percuma melalui Google Play atau App Store,” ujarnya.
Menurutnya, pendeposit hanya perlu melakukan tiga langkah untuk mendaftar sebagai pengguna di laman web THiJARI.
“Pertama, dapatkan capaian melalui www.thijari.com.my. Kedua, pendeposit hanya perlu memasukkan nombor kad pengenalan dan nombor akaun TH.
“Ketiga, masukkan nombor telefon bimbit yang telah didaftarkan serta maklumat peribadi dan setelah selesai, pendeposit boleh mula menggunakan perkhidmatan THiJARI,” jelasnya.
Bagi pertanyaan atau maklumat lanjut mengenai perkhidmatan TH, sila lawati www.tabunghaji.gov.my atau hubungi Tabung Haji Contact Centre (THCC) di talian 03-6207 1919. – KOSMO! ONLINE


Kucing milik pesakit Covid-19 disumbat dalam plastik untuk disembelih
Oleh KOSMO!

18 April 2022, 6:30 pm
SHANGHAI – Satu rakaman video yang memaparkan tindakan polis Shanghai menyumbat kucing hidup di dalam plastik sampah untuk disembelih menjadi tular di media sosial, lapor akhbar The Sun UK, semalam.
Klip menyayat hati itu menunjukkan sembilan beg plastik sampah besar diletakkan di tepi jalan dengan terdapat kucing-kucing pada bahagian dalamnya yang dilihat masih lagi bergerak.
Video itu dikongsi di Twitter beserta keterangan yang berbunyi ‘26 juta orang terkurung di Shanghai’.
“Orang ramai membunuh diri dengan terjun dari balkoni rumah dan haiwan peliharaan milik  individu yang diuji positif Covid-19 sedang dikumpulkan untuk dibunuh dan disembelih di Shanghai.
“Ini yang berlaku di China,” tulis keterangan video.
Seramai 26 juta penduduk Shanghai telah dikenakan perintah berkurung yang sangat ketat selama lebih lima minggu dengan pihak berkuasa China membenarkannya sebagai satu cara untuk mengawal penularan kes Covid-19 di bandar itu.

Shanghai sedang bergelut untuk membendung wabak itu dengan lebih 20,000 kes Covid-19 sehari dilaporkan setakat ini. – Agensi


PLUS sediakan 24 pusat pemasangan RFID
Oleh NUR HUDA MUSA

18 April 2022, 4:37 pm
PETALING JAYA – Sebanyak 24 Pusat Pemasangan Identifikasi Frekuensi Radio (RFID) disediakan di sepanjang lebuh raya di bawah operasi PLUS Malaysia Bhd (PLUS).
PLUS dalam satu kenyataan berkata, pusat itu dikendalikan oleh pasukan yang berdedikasi dan komited sepenuhnya dalam memasang dan memastikan kadar pengesanan yang tinggi daripada tag RFID pada setiap kenderaan.
“Kami juga ingin menggalakkan pelanggan yang mengalami isu pengesanan tag RFID untuk mengunjungi mana-mana pusat pemasangan terdekat untuk pemeriksaan lanjut bagi membetulkan masalah yang dihadapi berkenaan tag RFID,” katanya di sini hari ini.
Sementara itu, PLUS berkata harga jualan tag RFID tidak diputuskan atau dikenakan oleh PLUS dalam apa jua cara dan ia adalah mengikut budi bicara mutlak Touch ‘n Go Sdn Bhd sebagai pemilik produk gerbang pembayaran termasuk kad Touch ‘n Go dan peranti SmartTAG.
“Peranan PLUS adalah daripada aspek pemasangan, integrasi sistem dan operasi pembaca gantri di plaza tol dan mengekalkan standard ISO IEC180000-6C.
“Apabila kami mendapat lebih banyak trafik melalui lorong RFID, kami mengumpul lebih banyak data. Data tambahan ini membolehkan kami untuk terus memperbaiki dan meningkatkan kecekapan sistem sepanjang masa, untuk memberikan pelanggan pengalaman perjalanan yang lebih lancar,” katanya. – KOSMO! ONLINE.


Lelaki bawa 4 isteri, 13 anak beli belah bersama
Oleh KOSMO!

18 April 2022, 4:49 pm
PETALING JAYA – Seorang lelaki berkongsi detik bahagianya ketika keluar membeli-belah persiapan raya bersama empat orang isteri serta 13 orang anak-anaknya.
Seorang pengguna TikTok, Fazlin memuat naik video dia bersama keluarga besarnya itu mengunjungi sebuah pusat beli-belah terkemuka bagi membeli baju raya masing-masing.
Menerusi kapsyen video yang dikongsikan, Fazlin sempat berseloroh mengatakan dia merasa seperti mengadakan sebuah lawatan percutian bersama rakan sekerja apabila keluar bersama keluarganya memandangkan anak-anaknya sudah meningkat dewasa.
“Baba tak rasa berjalan dengan anak-anak, terasa berjalan dengan kawan-kawan bila anak semua dah besar.
“Bila kau bawa 13 orang anak, 4 orang isteri pergi pusat beli-belah untuk beli baju raya, dah macam trip syarikat jalan-jalan,” katanya.
Sehubungan itu, meninjau ke ruangan komen, rata-rata orang ramai memuji sifat adil lelaki berkenaan serta kagum melihat hubungan besar keluarga tersebut.

“Seronoknya, hari raya tak balik kampung pun, dah meriah satu rumah dengan anak-anak dan bini-bini, moga hubungan keluarga besar ini terus dalam keadaan baik,” ujar Mazlin Aziz.
“Itulah orang lelaki, nak poligami biar bijak urus keluarga, bukan sibuk bini dan keluarga baru, lupa anak bini yang lama, kalau boleh adil macam abang ini, baru boleh nak rancang kahwin ramai,” pesan Shamimi Hasri.
“Abang, pernah tak masa keluar berjalan, tertinggal seorang dua kat belakang, maklumkan ahli ramai sekali pergi ‘shopping’,” tanya Razali. – KOSMO! ONLINE.


Naim Daniel mengaku ‘on off’ dirikan solat
Oleh MOHD. HAIKAL ISA

18 April 2022, 5:05 pm
PETALING JAYA – Baru sahaja pulang daripada mengerjakan umrah, penyanyi dan pelakon Naim Daniel mengakui bahawa dirinya masih mencari kesempurnaan dalam mengerjakan rukun Islam kedua iaitu mendirikan solat.
Kata Naim atau nama sebenarnya, Muhammad Naim Daniel Baharin, mengerjakan solat bukan suatu perkara yang mudah dan dirinya sendiri masih banyak ruang perlu diperbaiki dalam perihal tersebut dan itulah pentingnya menyegerakan solat apabila sampainya waktu.
“Untuk orang yang solat kejap ada kejap tak macam aku ini, aku dah jumpa satu jalan untuk buat kita tak tinggal solat.
“Kau kena wujudkan urgency (kesegeraan) untuk solat, cuba timbulkan rasa resah bila kalau tak solat itu. Rasa macam ‘alah sayangnya kalau tinggal’. Setakat ini, cara itu menjadi buat aku,” ciapnya menerusi Twitter.
Tambah pelantun lagu Purnama itu lagi, apabila dapat berhubung dengan Allah secara konsisten, akan timbulah rasa kemanisan iman yang dicari-cari.
“Apabila kita anggap Allah jadi teman kita, hubungan peribadi yang luar biasa daripada pemahaman orang lain itu, kita je yang rasa. Manis rupanya,” coretnya lagi.

Terang Naim yang juga merupakan seorang pelakon, mendirikan solat pada awal waktu adalah sangat penting buat individu sepertinya yang masih bertatih dalam urusan mencari kesempurnaan dalam ibadah.
“Aku cakap begini sebab aku antara orang yang solat ‘on off’ itu, nak wujudkan rasa pentingnya solat tu sendiri sebab itu aku wujudkan urgency dalam diri nak latih diri.
“Kalau iman seseorang itu memang sudah solid (sekukuh) batu-bata kemudian tak payahlah amalkan benda ini,” coretnya.
Terdahulu, Naim, 25, berangkat ke Tanah Suci bagi mengerjakan umrah sekitar awal April lalu. – KOSMO! ONLINE


Hasnuri sasar jualan dua juta pasang pakaian
Oleh KOSMO!

18 April 2022, 4:59 pm
JOHOR BAHRU – Hasnuri, jenama rangkaian pakaian yang lengkap dari baju Melayu dan baju kurung hingga tudung dan telekung, mengunjurkan jualan lebih daripada dua juta pasang pakaian pada tahun ini.
Pengasas syarikat, Mohd Hasbullah [email protected] berkata, nilai sasaran itu mampu dicapai syarikat memandangkan rekod jualannya yang telah  mencecah lebih daripada satu juta pasang baju kurung yang dijual secara online dan offline.
Faktor kekuatan syarikat selain menawarkan pelbagai koleksi yang bermutu dan dijual pada harga berpatutan itu, ia turut memiliki tiga cawangan butik fizikalnya di Kota Tinggi, Paradigm Mall Johor Bahru dan juga di Kota Bahru, Kelantan bagi memberi pilihan menarik kepada pelanggan.

“Pengeluaran utama syarikat adalah baju kurung dan kami turut menawarkan  pakaian sedondon bagi merealisasikan budaya kerja dalam pasukan di pejabat atau pakaian sedondon bagi keluarga,” katanya ketika ditemui di sini baru-baru ini.
Hasnuri kini memiliki seramai 60,000 usahawan dropship di seluruh negeri dan syarikat bakal melahirkan lebih ramai jutawan daripada para pengedar kami untuk jangka masa panjang,” jelasnya.
Produk pakaian Hasnuri telah berada di pasaran sejak tahun 2014 hasil gabungan idea dan keringat daripada Mohd. Hasbullah dan isterinya, Nuriah Zakaria. -KOSMO! ONLINE


Kes kematian Covid-19 lebih tinggi pada hujung minggu
Oleh KOSMO!

18 April 2022, 5:30 pm
TORONTO, Kanada – Satu kajian terbaharu mendedahkan bahawa kematian disebabkan Covid-19 adalah lebih tinggi semasa hujung minggu berbanding hari biasa, lapor stesen penyiaran Sky News.
Pakar dari Universiti Toronto menganalisis semua kematian yang dilaporkan kepada pangkalan data Covid-19 Pertubuhan Kesihatan Sedunia (WHO) antara 7 Mac 2020 hingga 7 Mac 2022.
Para penyelidik berkata, jumlah purata kematian global akibat koronavirus adalah enam peratus lebih tinggi pada hujung minggu berbanding hari bekerja dengan angka 8,532 berbanding 8,083 sepanjang tempoh tersebut.
Penemuan itu yang akan dibentangkan pada acara Kongres Mikrobiologi Klinikal dan Penyakit Berjangkit Eropah (ECCMID) di Portugal akhir bulan ini, mencadangkan Britain mempunyai purata 239 kematian hujung minggu berbanding 215 pada hari bekerja iaitu peningkatan sebanyak 11 peratus.
Amerika Syarikat (AS) mempunyai purata 1,483 kematian hujung minggu berbanding 1,220 pada hari bekerja, peningkatan sebanyak 22 peratus. Brazil pula mempunyai purata 1,061 kematian hujung minggu berbanding 823 pada hari bekerja, melonjak sebanyak 29 peratus.
Salah seorang penyelidik, Dr. Fizza Manzoor berkata, kelewatan dalam melaporkan kematian pada hujung minggu tidak mengambil kira sepenuhnya perbezaan di negara tertentu seperti Jerman yang melaporkan lebih sedikit kematian purata pada hujung minggu (137) berbanding hari bekerja (187).

“Kelewatan laporan birokrasi pada hujung minggu tidak cukup untuk menjelaskan mengapa terdapat  sedikit kematian Covid-19 yang didokumenkan pada hari Isnin berbanding dengan hari Jumaat dan tidak dapat menjelaskan mengapa peningkatan kematian hujung minggu begitu ketara di AS dan tidak dilihat di Jerman.
“Sebaliknya, ‘kesan hujung minggu’ juga berkemungkinan disebabkan oleh kekurangan kakitangan klinikal, kapasiti dan pengalaman. Lebih-lebih lagi, penemuan kami menunjukkan bahawa masalah ini tidak dapat diselesaikan walaupun prestasi dan kesedaran sistem kesihatan bertambah baik sepanjang tempoh tersebut,” jelas Fizza.
Para penyelidik menambah bahawa kesimpulan kepada kajian ini adalah mungkin dihadkan oleh keputusan negatif palsu, kes yang tidak dijawab ralat kemasukan data dan bahawa data yang tersedia tidak mengambil kira keseriusan penyakit dan campur tangan kesihatan awam di negara individu. – Agensi


MOT laksana Kempen Keselamatan Jalan Raya
Oleh MOHD. HUSNI MOHD. NOOR

18 April 2022, 5:21 pm
PUTRAJAYA – Kementerian Pengangkutan (MOT) melancarkan Kempen Keselamatan Jalan Raya dan Ops Bersepadu sempena sambutan Aidilfitri bermula 29 April ini hingga 8 Mei depan.
Menterinya, Datuk Seri Wee Ka Siong berkata, seramai 2,200 anggota penguat kuasa Jabatan Pengangkutan Jalan (JPJ) akan terlibat secara langsung dalam Ops itu.
Beliau berkata, operasi itu akan turut disertai agensi penguat kuasa dan jabatan kerajaan lain serta syarikat-syarikat swasta serta pertubuhan bukan kerajaan (NGO).
“Kami mengambil inisiatif untuk terus komited bagi melaksanakan kempen ini dengan mengekalkan tema yang sama iaitu Pandu Cepat, Sampai Selamat.
“Kempen kali ini berpaksikan empat teras utama iaitu pendidikan dan advokasi, penguatkuasaan, pencegahan dan pemantauan serta penilaian,” katanya ketika berucap melancarkan kempen berkenaan hari ini.
Katanya, lima kesalahan lalu lintas utama dikenal pasti sepanjang kempen itu iaitu memandu di lorong kecemasan, menggunakan telefon bimbit semasa memandu, gagal patuhi isyarat lampu merah, memandu melebihi had laju dan memotong barisan. – KOSMO! ONLINE.


Babak filem Ali Baba Bujang Lapok gambarkan kegembiraan pencarum
Oleh KOSMO!

18 April 2022, 5:12 pm
PETALING JAYA – Sedutan babak dari filem Ali Baba Bujang Lapok arahan seniman agung, Allahyarham Tan Sri P. Ramlee menggambarkan kegembiraan serta situasi terkini sebahagian besar pencarum yang bakal menerima ‘wang besar’ bermula hari ini.
Menerusi pengeluaran khas Kumpulan Wang Simpanan Pekerja (KWSP) sebanyak RM10,000 menjadikan mereka seperti orang kaya kerana memiliki sejumlah wang yang banyak dalam satu masa.
Sementara itu, tinjauan Kosmo! di media sosial mendapati, orang ramai mula berkongsi sedutan babak popular tersebut seolah-olah menggambarkan keterujaan mereka menanti wang permohonan dikreditkan ke akaun masing-masing.
Selain itu, ada juga pengguna yang berseloroh sedang melakukan latihan berjalan seperti orang kaya sebelum menerima wang tersebut.
“Tengah buat latihan cara jalan macam orang kaya dalam filem P. Ramlee, nanti duit dah masuk, tak ada cara jalan sama, kalau tak orang tak tahu aku berduit,” ujarnya. – KOSMO! ONLINE


PM umum penyelesaian isu kenaikan harga tambang penerbangan
Oleh MOHD. HUSNI MOHD. NOOR

18 April 2022, 5:17 pm
PUTRAJAYA – Perdana Menteri, Datuk Seri Ismail Sabri Yaakob dijangka akan mengumumkan mekanisme harga tiket penerbangan domestik dalam masa terdekat.
Ia sekali gus jalan penyelesaian kepada isu kenaikan harga tiket penerbangan domestik yang melambung susulan musim perayaan Aidilfitri ini.
Perkara itu dimaklumkan Menteri Pengangkutan, Datuk Seri Wee Ka Siong pada sidang akhbar selepas melancarkan Kempen Keselamatan Jalan Raya dan Ops Bersepadu bersempena Sambutan Hari Raya Aidilfitiri Tahun 2022, hari ini.
Ka Siong berkata, pihaknya sudah menghantar laporan terperinci mengenai langkah penyelesaian isu berkenaan kepada Perdana Menteri untuk diteliti dan diumumkan.
“Suruhanjaya Penerbangan Malaysia (MAVCOM), tiga syarikat penerbangan tempatan (MAB, AirAsia dan Malindo) dan Pihak Berkuasa Penerbangan Awam Malaysia (CAAM) sudah berbincang mengenai isu itu sejak tiga hari lalu.
“Mereka sudah mencapai kata putus terutama berkaitan isu kenaikan harga tiket penerbangan khususnya sepanjang musim perayaan ini,” katanya. – KOSMO! ONLINE.


[VIDEO] Suami pukul isteri cetus kemarahan netizen
Oleh FIRDAUS HANAFI

18 April 2022, 4:43 pm
PETALING JAYA – Tindakan seorang lelaki yang dipercayai memukul isterinya ketika menunggang motosikal telah mengundang kemarahan dan kecaman hebat daripada netizen.
Rakaman video berdurasi 12 saat yang tular di media sosial hari ini turut memaparkan seorang kanak-kanak dipercayai anak mereka dilihat membonceng motosikal yang sama dan duduk di tengah antara ibu bapanya.
Kejadian tersebut dipercayai berlaku di kawasan Klang, Selangor.
Rata-rata orang ramai tidak bersetuju dengan tindakan lelaki terbabit meskipun mempunyai alasan tertentu kerana ia turut mengundang bahaya kepada pengguna jalan raya lain.
“Biar lambat kahwin, asalkan jangan salah kahwin,” kata Izzar Ishak.
“Lelaki macam ini tidak patut hidup dan berumah tangga,” ulas Aiman Farhana.

“Aku tengok pun dah rasa trauma, semoga aku dijauhkan daripada lelaki macam ni,” komen Su Ain.- KOSMO! ONLINE

@kosmoonline Sabar, sabar…Kejadian dipercayai di Klang. #fyp ♬ A stylish house in the heart of the city – SOUND BANK


Saravanan nafi minta belia jadi pemandu e-hailing
Oleh ZULKIFLI MANZOR

18 April 2022, 5:26 pm
KUALA LUMPUR – Menteri Sumber Manusia, Datuk Seri M. Saravanan menafikan laporan media tertentu beliau meminta golongan belia supaya menjadi pemandu e-hailing.
Tegas beliau, laporan tersebut telah menyebabkan dirinya dimarahi oleh orang ramai dengan pelbagai kata-kata kesat sedangkan ia tidak benar sama sekali.
“Boleh kamu bayangkan bagaimana saya kena bantai. Menteri tak ada gunalah, menteri tak relevanlah, kopi O dalam gelap pun keluar.
“Kerana ada media tulis seolah-olah saya suruh rakyat bawa Grab (e-hailing),” katanya pada Majlis Menandatangani Memorandum Persefahaman (MOU) antara Pertubuhan Keselamatan Sosial
(Perkeso) dan MyQaseh di sini hari ini.
Saravanan menjelaskan, apa yang beliau perkatakan adalah golongan majikan perlu mengerti rakyat kini memiliki pilihan untuk menyertai ekonomi gig.
Beliau memberi contoh belia kini boleh memilih untuk menjadi pemandu e-hailing dan memperoleh pendapatan lebih RM1,500 sebulan berbanding bekerja dengan majikan tertentu dengan gaji lebih rendah.

“Mereka boleh tentukan pukul berapa nak bawa Grab, sama ada siang atau malam, 24 jam atau 12 jam dan bila nak cuti boleh dapat lebih RM1,500 (sebulan), jadi mengapa perlu terima tawaran kerja dengan gaji lebih rendah.
“Tujuan saya (memberi contoh itu) adalah untuk memastikan supaya kita (golongan majikan) bayar gaji minimum,” – KOSMO! ONLINE


Sindiket dadah didalangi lelaki tempatan tumpas
Oleh NOR AZIAH MAT NOH

18 April 2022, 4:05 pm
KUALA LUMPUR – Polis berjaya menumpaskan sindiket pengedaran dadah didalangi lelaki tempatan menerusi serbuan berasingan Ops Gaston selama dua hari bermula Khamis lalu di sekitar Lembah Klang.
Ketua Jabatan Siasatan Jenayah Narkotik Kuala Lumpur, Asisten Komisioner Jasmirol Jamaluddin berkata, operasi itu dijalankan pada pukul 9 malam di kondominium serta pangsapuri.
“Menerusi serbuan, kita berjaya menahan lima lelaki dan seorang wanita berusia lingkungan 20 hingga 45 tahun dan merampas dadah bernilai kira-kira RM386,757.
“Dadah terbabit termasuk syabu sebanyak 3.2 kilogram(kg), heroin seberat 8.4kg, ganja (10.8kg), pil erimin 5 sebanyak 3,150 biji dan ketamin (365 gram),” katanya dalam sidang akhbar di Ibu Pejabat Polis Kontinjen (IPK) Kuala Lumpur, di sini hari ini.
Jelasnya, polis turut merampas sejumlah wang sebanyak RM2780 menjadikan nilai keseluruhan rampasan bernilai RM389,537.
Mengulas lanjut, Jasmirol memaklumkan sindiket itu telah aktif selama tiga bulan dan menjalankan perniagaan mengikut permintaan pelanggan secara kecil-kecilan di jalanan, hotel dan pusat hiburan.

“Mengikut rekod, tiga lelaki memiliki jenayah lampau manakala ujian saringan air kencing mendapati empat suspek positif dadah jenis syabu serta ganja.
“Kesemua suspek telah direman selama tujuh hari sehingga Khamis ini di bawah Seksyen 39B Akta Dadah Berbahaya 1952,” ujarnya lagi. – KOSMO! ONLINE.


‘Bila masa saya kahwin’
Oleh KOSMO!

18 April 2022, 3:02 pm
PETALING JAYA – Pelawak dan pengacara kontroversi Shuk Sahar menafikan dakwaan sudah pun berumah tangga dengan Fara Salleh yang didakwa kekasih gelapnya sebelum ini.
Shuk ketika dihubungi Kosmo! berkata, dia betul-betul terkejut dengan dakwaan tidak berasas tersebut apatah lagi kemelut rumah tangganya dengan isteri, Rossa Sera masih belum selesai.
“Bila masa saya berkahwin? Pada saya, kalau nak buat apa pun berkaitan dengan hubungan saya, lebih baik saya selesaikan satu persatu isu yang ada dahulu.
“Hubungan saya dengan Sera pun tak tahu pengakhirannya macam mana. Jadi, saya sedang aturkan yang terbaik. Bukan untuk kehidupan saya, tetapi untuk semua pihak, daripada semua sudut, keluarga dan anak-anak.
“Doakanlah yang terbaik sebab saya pun dah penat nak cakap itu dan ini,” katanya.
Tambah bekas pengacara I Can See Your Voice itu lagi, dia sudah serik dan takut untuk memberi penjelasan setiap kali isu berkaitannya timbul.

“Bila saya cakap begini, orang kata saya nak berlakon jadi mangsa. Bila saya mengaku salah, orang kata saya bangga pula dengan kesalahan yang dibuat. Jadi saya nak jawab macam mana lagi?
“Itu sebab saya cuma minta semua orang doakan yang terbaik saja untuk saya. Tapi pasal kahwin itu, memang betul saya belum berkahwin lagi.
“Buat masa sekarang, saya punya perancangan hidup itu lebih kepada nak fokus bisnes makanan yang saya tengah usahakan sekarang ini. Tak fikir pun pasal hal lain,”katanya.
Sekadar info, Shuk dan Sera mendirikan rumah tangga pada tahun 2015.
Terdahulu, isu pergolakan semula rumah tangga Shuk dan Sera tular dalam media sosial berikutan pendedahannya tentang Shuk yang didakwa berlaku curang.
Menerusi beberapa perkongsian hantaran yang dimuat naik Sera, dia mendedahkan Shuk masih lagi menjalin hubungan bersama wanita lain dan isu berkaitan berulang kali bertebaran di media sosial dan di media massa. – KOSMO! ONLINE


Lelaki didakwa tipu wanita janjikan perkahwinan lebih RM152,000
Oleh NUZULSHAM SHAMSUDDIN

18 April 2022, 3:16 pm
KUALA LUMPUR – Seorang lelaki didakwa di Mahkamah Sesyen hari ini, atas tuduhan menipu ‘bakal isterinya’ yang menjanjikan perkahwinan sehingga wanita itu menyerahkan wang tunai serta barang kemas berjumlah RM152,500.
Bagaimanapun, tertuduh Hisyah Sayuti, 34, mengaku tidak bersalah selepas pertuduhan dibacakan terhadapnya di hadapan Hakim Siti Aminah Ghazali.
Mengikut kertas pertuduhan, Hisyah didakwa menipu seorang kerani wanita berusia 40 tahun dengan curang memperdayakannya untuk menyerahkan wang tunai dan barang kemas bernilai RM152,200 perkahwinan tidak wujud yang mana mangsa tidak akan menyerahkannya jika tidak diperdayakan sedemikian.
Kesalahan itu didakwa dilakukan di sebuah hotel di Bukit Bintang, di sini, antara 6 Februari 2022 hingga 6 Mac 2022 yang didakwa mengikut Seksyen 420 Kanun Keseksaan dan boleh dihukum di bawah seksyen sama.
Hukuman bagi seksyen itu memperuntukkan penjara tidak kurang setahun dan tidak lebih 10 tahun serta sebat jika sabit kesalahan.
Terdahulu Timbalan Pendakwa Raya, Wan Ahmad Hakimi Wan Ahmad Jaafar menawarkan ikat jamin RM30,000 dengan seorang penjamin.

Bagaimanapun, tertuduh yang tidak diwakili peguam, memohon wang jaminan dikurangkan dengan alasan hanya membuat kerja di kampung dan tiada pendapatan tetap.
Selepas mendengar permohonan kedua-belah pihak mahkamah kemudian menetapkan wang jaminan RM15,000 dengan seorang penjamin dan menetapkan 25 Mei ini untuk sebutan semula kes. – KOSMO! ONLINE.


Sindiket penipuan sasar warga Singapura, Australia raih RM150,000 sebulan
18 April 2022, 3:59 pm
SERDANG – Sindiket pusat panggilan (calling centre) yang menawarkan kerja sambilan yang tidak wujud dengan menyasarkan warga Singapura dan Australia tumpas dengan penahanan empat individu semalam.
Kesemua suspek yang berusia lingkungan 20 hingga 26 tahun itu diberkas dalam satu serbuan di sebuah unit kondominium di Jalan Dagang SB, The Mines Resort City Seri Kembangan, dekat sini.
Ketua Polis Daerah Serdang, Asisten Komisioner A.A Anbalagan berkata, bertindak atas maklumat penipuan tawaran kerja sambilan dalam talian, sepasukan polis dari Bahagian Siasatan Jenayah Komersial (JSJK) daerah melakukan serbuan pukul 2.10 petang.
“Menerusi serbuan pertama, pihak polis berjaya menahan empat lelaki tempatan dan merampas lima unit telefon bimbit pelbagai jenama, dua set dokumen SSM, satu rangkai anak kunci bersama kad akses di kawasan sebuah kondominium di Jalan Dagang SB, The Mines Resort City Seri Kembangan.
“Polis kemudiannya melakukan serbuan kedua di sebuah unit kondominium di Jalan Akasa, Cheras Selatan, Seri Kembangan yang disyaki dijadikan tempat beroperasi kegiatan penipuan tawaran kerja sambilan yang tidak wujud dan merampas tiga unit komputer riba pelbagai jenama,” ujarnya dalam kenyataan hari ini.
Menurutnya, sindiket tersebut berperanan menjalankan kegiatan pusat panggilan penipuan tawaran kerja dalam talian yang menyasarkan warga asing khususnya Singapura dan Australia.

“Mereka dipercayai berperanan sebagai operator pusat panggilan untuk mencari mangsa sejak Januari lalu dan menggunakan akaun bank Australia dan Singapura untuk semua transaksi pembayaran.
“Sindiket ini juga menjadikan platform Telegram dan aplikasi WhatsApp sebagai medium perhubungan di antara mereka dan mangsa,” katanya.
Jelas beliau, hasil daripada kegiatan penipuan itu, sindiket telah menjana keuntungan kira-kira RM150,000 sebulan.
Katanya, semakan mendapati kesemua suspek yang ditahan tidak mempunyai rekod lampau dan kesemuanya direman selama empat hari hingga 21 April ini bagi membantu siasatan dibawah Seksyen 420 Kanun Keseksaan. – KOSMO! ONLINE.


Kumpulan Debu terlibat kemalangan, dua warga Malaysia maut
18 April 2022, 4:25 pm
JAKARTA – Dunia hiburan Indonesia dikejutkan dengan laporan berita kemalangan membabitkan grup yang terkenal menerusi lagu berciri nada Timur Tengah dan kerohanian, Debu.
Kejadian malang yang menimpa kumpulan itu berlaku di Tol Pasuruan-Probolinggi (Paspro) Kilometer 837.2 arah timur ke barat, di Kelurahan Pakistaji, Kecamatan Wonoasih, Kota Probolinggo, Jawa Timur tengah malam tadi.
Kecelakaan tersebut menimpa grup Debu yang menaiki kenderaan jenis Toyota Vellfire sehingga mengakibatkan dua orang mangsa meninggal dunia di tempat kejadian.
Menurut pihak berkuasa tempatan, mangsa yang disahkan meninggal dunia merupakan pasangan suami isteri dari Malaysia dikenali sebagai Firdaus, 31, dan Al Haddad Amal Sheikh Aidaros, 30.
Ketika kejadian, kenderaan dinaiki grup itu melanggar sebuah trak yang berada di hadapan sehingga mengakibatkan bahagian depan rosak teruk dipercayai akibat pemandunya mengantuk.
“Mangsa yang meninggal dunia merupakan suami isteri yang masih kerabat Datuk Malaysia,” kata Ketua Unit Patrol Jalan Raya (PJR) Jatim 4 Probolinggo, Iptu Sudirman.

Selain membabitkan dua kematian, kemalangan yang berlaku menyebabkan empat penumpang lain mengalami kecederaan
termasuk salah seorang anggota Debu, Daood Abdullah al Daood.
Grup Debu memiliki seramai 12 orang anggota terdiri dari enam lelaki dan enam perempuan dan mula aktif sejak 2001.
Debu terkenal dengan vokalisnya yang berasal dari Amerika Syarikat, Kumayl Mustafa Daood dan aliran muzik kumpulan itu cenderung ke arah jazz, country ddengan iringan rebana dan lagu-lagu keagamaan. – KOSMO! ONLINE


PPZ-MAIWP lancar kerjasama strategik dengan RHB Islamic
Oleh KOSMO!

18 April 2022, 4:35 pm
PETALING JAYA – Pusat Pungutan Zakat Majlis Agama Islam Wilayah Persekutuan (PPZ-MAIWP) dan RHB Islamic Bank Berhad (RHB Islamic) telah melancarkan kerjasama strategik untuk meningkatkan kesedaran tentang kepentingan zakat kepada masyarakat melalui pendekatan holistik.
Ketua Pegawai Eksekutif PPZ-MAIWP, Abdul Hakim Amir Osman berkata, melalui kerjasama tersebut, beberapa program dan kempen bakal dilaksanakan, antaranya termasuk Kempen Semarak Zakat, Skim Kafalah Muzakki (Khairat Kematian) bagi kakitangan RHB, dan Kempen Pelanggan Mewah RHB.
Menurutnya, di bawah Kempen Pelanggan Mewah RHB, para pelanggan mewah RHB yang membuat bayaran zakat sebanyak RM25,000 dan ke atas akan berpeluang untuk mendapatkan perkhidmatan istimewa seperti konsultasi zakat dan faraid serta peluang untuk memilih sendiri ke mana agihan zakat mereka disalurkan mengikut pakej agihan yang disediakan.
“PPZ-MAIWP dan RHB Islamic juga akan saling berkongsi maklumat, pengetahuan serta pandangan bagi menyokong kewujudan platform untuk perkongsian ilmu dan idea mengenai pelaksanaan zakat di Malaysia,” katanya.
Beliau berkata demikian dalam kenyataan yang dikeluarkan bersempena majlis pelancaran kerjasama tersebut.
Turut hadir Pengerusi MAIWP, Datuk Seri Syed Ali Alhabshee serta Pengarah Urusan dan Ketua Pegawai Eksekutif RHB Islamic, Datuk Adissadikin Ali.

Pada majlis berkenaan, RHB Islamic turut menyerahkan zakat perniagaan sebanyak RM1 juta kepada PPZ-MAIWP bagi tahun kewangan berakhir 2021.
Abdul Hakim menerangkan, kerjasama strategik ini akan menjadi pemangkin untuk membina entiti perniagaan yang berdaya maju dan seterusnya membolehkan syarikat menerima pulangan dividen yang lebih tinggi sekali gus meningkatkan bayaran zakat pada tahun-tahun akan datang.
“Kami mengunjurkan lebih banyak penglibatan dari kalangan kakitangan sektor swasta untuk menunaikan zakat secara potongan gaji melalui Skim PZB.
“Justeru itu, saya menyeru kepada majikan-majikan agar memberi galakan kepada kakitangan untuk berbuat demikian. Majikan juga boleh mendapat pengembalian semula wang zakat untuk dimanfaatkan semula kepada kakitangan dan mereka yang kurang berkemampuan,” katanya. KOSMO! ONLINE


Pasangan kekasih mengaku bersalah curi barang kemas
Oleh NOR AINNA HAMZAH

18 April 2022, 2:42 pm
KUALA PILAH – Sepasang kekasih mengaku bersalah di Mahkamah Sesyen Kuala Pilah, di sini, hari ini atas kesalahan mencuri barang kemas dalam kedai emas di Pekan Kuala Pilah, lebih seminggu lalu.
Tertuduh, Muhammad Efendi Sanusi Gunarto, 24, dan Nur Sabrina Khairul, 22, membuat pengakuan berkenaan sebaik pertuduhan dibacakan oleh jurubahasa mahkamah di hadapan Hakim, Norma Ismail.
Berdasarkan pertuduhan bersama, kedua-duanya pada 8 April lalu kira-kira pukul 3.45 petang di Kedai Emas Pilah, telah mencuri seutas gelang tangan emas jenis Dunhill seberat 36.76 gram milik kedai emas berkenaan.
Kedua-duanya telah melakukan kesalahan di bawah Seksyen 380 Kanun Keseksaan yang dibacakan bersama Seksyen 34 kanun yang sama.
Jika sabit kesalahan boleh dihukum penjara sehingga 10 tahun atau dengan denda atau sekiranya bagi kesalahan kali kedua, boleh dikenakan tambahan hukuman sebatan.
Pendakwaan kes dilakukan Timbalan Pendakwa Raya Nik Nur Aqilah Syarfa Nik Zaidi, manakala semua tertuduh tidak diwakili peguam.

Mahkamah kemudiannya membenarkan jaminan sebanyak RM6,000 setiap seorang dan kes ditangguhkan pada 25 April ini untuk menjatuhkan hukuman di Mahkamah Majistret.
Terdahulu, Kosmo! Online melaporkan sepasang kekasih yang sebelum ini bertindak melarikan seutas gelang emas bernilai RM10,000 dari sebuah kedai hanya sempat bersuka ria selama seminggu sebelum dicekup kira-kira pukul 11.30 malam, 14 April lalu di Pudu Kuala Lumpur. – KOSMO! ONLINE.


Lapan ketua jabatan IPK Perlis bertukar
Oleh NUR NAZLINA NADZARI

18 April 2022, 2:46 pm
KANGAR – Lapan ketua jabatan di Ibu Pejabat Polis Kontinjen (IPK) Perlis bertukar jawatan dalam rombakan yang dilakukan Polis Diraja Malaysia (PDRM) hari ini.
Mereka yang terlibat ialah Pemangku Asisten Komisioner (ACP) Wari Kiew yang dilantik sebagai Ketua Jabatan Siasatan Jenayah negeri menggantikan Pemangku Superintendan Sarih Salleh.
Selain itu, Superintendan Mohd. Hasazli Yaakub memegang jawatan Ketua Jabatan Siasatan Jenayah Narkotik mengantikan Pemangku Deputi Superintendan (DSP) Wiswannadan Ayokandoo.
Bagi jawatan Ketua Jabatan Siasatan dan Penguatkuasaan Trafik pula diserahkan kepada Superintendan Saifudin Aslin Abbas mengantikan DSP Rosmizaan Abdul Wahab.
Pemangku ACP Azizan Tukiman@ A. Rahman dan ACP Mohd Rosli Yusoff Alfakree masing-masing dilantik sebagai Ketua Jabatan Pengurusan dan Ketua Cawangan Khas menggantikan Superintendan Megat Ayop Megat Arifin dan Superintendan Md. Sairol Siron.
Megat Ayop dilantik sebagai Ketua Jabatan Logistik dan Teknologi yang sebelum ini dipegang oleh DSP Hamdan [email protected].

Dalam pada itu, jawatan Ketua Jabatan Siasatan Jenayah Komersial yang sebelumnya disandang oleh ASP Tungku Nooraziela Tungku Mohzar diserahkan kepada Pemangku Superintendan Wan Aedil Wan Abdullah.
Ketua Jabatan Ketenteraman Awam pula diserahkan kepada DSP Mohd Anuar Junoh mengantikan ASP Hamid Ainguan.
Ketua Polis negeri, Datuk Surina Saad mengucapkan terima kasih kepada bekas ketua-ketua jabatan dalam memastikan kontinjen tersebut cemerlang dalam setiap penugasan yang dilakukan. – KOSMO! ONLINE.


Pemandu pikap ditahan beli dua tong dram diesel tanpa permit
Oleh AIMUNI TUAN LAH

18 April 2022, 2:31 pm
GUA MUSANG – Seorang pemandu pikap ditahan ketika membeli minyak diesel yang diisi di dalam dua tong dram tanpa permit sah di sebuah stesen minyak di sini semalam.
Lelaki berusia lingkungan 50-an yang sedang mengisi 200 liter minyak diesel ke dalam tong drum ditahan semasa sepasukan anggota Kementerian Perdagangan Dalam Negeri dan Hal Ehwal Pengguna (KPDNHEP) Gua Musang menjalankan serbuan di stesen minyak berkenaan kira-kira pukul 8.45 pagi.
Ketua Pegawai Penguat Kuasa KPDNHEP Gua Musang, Mohd. Koma Shapii berkata, pemeriksaan turut mendapati lelaki itu sudah mengisi sebanyak 400 liter diesel dalam sebuah tong lain yang berada di ruang belakang kenderaan pacuan empat roda jenis Toyota Hilux.
Katanya, siasatan lanjut mendapati, diesel tersebut dipercayai dibeli untuk kegunaan sendiri.
“Hasil pemeriksaan mendapati, pemandu kenderaan itu juga gagal mengemukakan permit khas iaitu surat kebenaran bertulis yang dikeluarkan oleh KPDNHEP.
“Kesemua dua tong berisi diesel dan sebuah pikap itu dirampas untuk membantu siasatan yang membabitkan jumlah sitaan bernilai RM15,000,” katanya ketika dihubungi Kosmo! hari ini.

Tambahnya, kes disiasat mengikut Akta Kawalan 1961. – KOSMO! ONLINE


Netizen kata Emma Maembong tambah dosa suami
Oleh MOHAMMAD SHAHEMY AZMI

18 April 2022, 3:27 pm
PETALING JAYA – Pelakon Emma Maembong dikecam netizen gara-gara berkongsi video mesra berlaga pipi bersama rakan baiknya yang juga pelakon, Alvin Chong.
Menerusi satu hantaran video yang dimuat naik dalam Instagram miliknya, Emma atau nama lengkapnya Fatimah Rohani, 30, dikecam netizen kerana statusnya sebagai isteri orang serta beragama Islam.
Difahamkan video tersebut telah dibuat oleh Alvin sebagai tanda menghargai persahabatan antara dia dengan Emma sebelum pelakon tersebut berkongsi video sama dalam Instagram miliknya.
“Video yang indah oleh Alvin Chong. Saya sayang awak selama-lamanya,” tulis Emma dalam ruangan kapsyen.
Bagaimanapun, terdapat segelintir netizen dilihat kurang senang dengan kandungan dalam video tersebut apabila memaparkan adegan mesra antara Emma dan Alvin yang dianggap tidak sesuai memandangkan status wanita itu sebagai isteri orang.
Rata-rata netizen memuji hubungan persahabatan antara Emma dan Alvin, namun menegur kedua-duanya kerana berstatus bukan muhrim apabila bersentuhan.

“Bff (best friend forever) boleh. Tapi sentuh-sentuh tak boleh kak,” kata seorang netizen.
“Mana boleh bersentuhan. Haram dah jadi isteri orang,” tegur seorang lagi pengikutnya.
“Tak salah hendak berkawan, tapi jangan berlebihan,” komen seorang lagi peminatnya.
Bahkan, terdapat juga komen netizen melahirkan rasa kasihan terhadap suami kepada Emma kerana perlu menanggung dosa yang dilakukan oleh isterinya.
“Pelik. Suami dia tak marah ke? Macam tidak ada perasaan isteri ada ‘bff’ lelaki,” kata seorang netizen.
Sekadar info, Emma dan Alvin pernah bergandingan bersama-sama menerusi drama Awak Suka Saya Tak. Keserasian kedua-dua pelakon itu turut menarik perhatian peminat mereka yang suka melihat gandingan mereka berdua.
Malah, Alvin menerusi satu kenyataannya kepada media memberitahu tiada siapa dapat menggantikan tempat Emma dalam hatinya sebagai seorang sahabat baik. – KOSMO! ONLINE


Tiada lagi peluang Juventus juarai Serie A
Oleh KOSMO!

18 April 2022, 1:30 pm
TURIN – Usaha keras yang dilakukan Juventus untuk terus berada dalam landasan perebutan kejuaraan Scudetto musim ini berakhir selepas hanya mampu seri 1-1 dengan Bologna pada aksi Serie A awal pagi semalam.
Keputusan di Stadium Juventus itu menyaksikan The Old Lady yang kini menghuni tangga keempat, ketinggalan lapan mata di belakang pendahulu liga, AC Milan dengan baki lima perlawanan sahaja lagi.
Ketua Jurulatih Juventus, Massimiliano Allegri enggan menyalahkan anak-anak buahnya biarpun gagal menewaskan Bologna yang kehilangan dua pemain, Adama Soumaoro dan Gary Medel disebabkan layangan kad merah.
“Apa sahaja boleh berlaku dalam bola sepak dan Juventus tidak lagi bersaing merebut Scudetto pada tahun ini. Paling penting adalah menamatkan saingan di tempat keempat.
“Sejak kebelakangan ini kami melepaskan banyak gol dan ia perlu diperbaiki. Saya tidak mahu mencari salah pemain kerana kami juga berjaya meraih sesuatu dalam aksi ini,” katanya.
Juventus ketinggalan kepada Bologna menerusi Marko Arnautovic pada minit ke-52 sebelum pihak lawan dikejutkan dengan keputusan kontroversi pengadil melayangkan kad merah kepada Soumaoro dan Medel.

Kesempatan itu gagal dimanfaatkan sepenuhnya oleh Juventus yang terpaksa menunggu sehingga minit ke-95 untuk meraih gol penyamaan melalui Dusan Vlahovic.
Kini, harapan terakhir Juventus untuk memenangi sekurang-kurangnya satu trofi musim ini adalah saingan Piala Itali apabila bakal menentang Fiorentina menjelang aksi separuh akhir kedua Khamis ini. – AGENSI